text:
Míelé Míafe Dɔdasi Me Ðe Asi
Agbemeŋutinya
Míelé Míafe Dɔdasi Me Ðe Asi
ABE ALESI HERMANN BRUDER GBLƆE ENE
Tiatia si woɖo ŋkunyeme la nɔ tẽ: nɔ Franseawo fe Asrafoʋakɔ me le Duta fe atɔ̃ alo nayi mɔ le Morocco. Mina maɖe alesi wòdzɔe be meɖo xaxa sia me me na mi.
WODZIM le Oppenau, Germany, le fe 1911 me, fe etɔ̃ pɛ do ŋgɔ na Xexemeʋa I fe dzɔdzɔ. Vi ŋutsu kple nyɔnu 17 nɔ dzinyelawo, Joseph kple Frida Bruder, si. Nyee nye wo vi 13 lia.
Nudzɔdzɔ siwo dzi meɖoa ŋkui le nye ɖevimenɔɣi dometɔ aɖee nye asrafo ʋakɔ aɖe fe gbɔlɔlɔ to mía de mɔ gã dzi. Hafofo si wotsɔ lɔ gbɔae vivi nunye ale gbegbe be mekplɔ hafohaa ɖo yi ketekeɖofea kaba be makpɔ Papa kple ŋutsu bubu siwo do asrafowu henɔ ketekea ɖom la. Esi ketekea ho la, nyɔnu siwo nɔ ʋuɖofea la dometɔ aɖewo te avifafa blobloblo. Ema megbe kpuie la, míafe nunɔla gblɔ mawunya legbe aɖe le sɔleme eye wòyɔ ŋutsu ene siwo ku le denyigba la taʋiʋli me fe ŋkɔ. Eɖe nu me be: “Wole dzifo fifia.” Nyɔnu aɖe si tɔ ɖe axanye la ku fenyi enumake.
Esime Papa nɔ aʋagbedzi le Russia la, asrã sesẽ aɖe dze edzi. Dɔa te eŋu vevie hafi wògbɔ va afe, eye woxɔe ɖe dɔyɔfe si le dua me enumake. Nunɔlaa gblɔ nam be: “Yi gbedoxɔ si le ameɖibɔa xa nàɖado Afetɔ fe gbea ɖa zi 50 eye nàgblɔ Woakafu Maria zi 50. Ekema fofowò ahaya.” Mewɔ efe aɖaŋuɖoɖoa dzi, gake Papa ku le ŋufɔke. Aʋaa do ŋɔdzi na ɖevi suewo gɔ̃ hã.
Alesi Mewɔ Kpɔ Nyatefea
Dɔ kpɔkpɔ awɔ menɔ bɔbɔe kura le Germany le aʋawɔɣia o. Gake esi medo le suku le fe 1928 me la, medze agbagba kpɔ sefofobɔ me dzadzraɖodɔ aɖe le Basel, Switzerland.
Nye hã menye Katolikotɔ veviedonula abe Papa ene. Nye taɖodzinue nye be mava zu Capuchin saɖagaxɔmenɔla le India. Esi nɔvinyeŋutsu Richard, si nye Yehowa Ðasefo ɣemaɣi, se ɖoɖo siawo la, eɖoe koŋ va Switzerland be yeaxlɔ̃ num. Exlɔ̃ num tso afɔku si le ŋuɖoɖo ɖe amegbetɔwo, vevietɔ subɔsubɔhakplɔlawo, me ŋu, eye wòde dzi fo nam be maxlẽ Biblia ahaka ɖe eya ɖeɖeko dzi. Togbɔ be nye susu nɔ wɔwɔm eveve hã la, medi Nubabla Yeyea hete exexlẽ. Ʋɛʋɛʋɛ la, eme va kɔ nam be nye dzixɔsewo dometɔ geɖe mewɔ ɖeka kple Biblia fe nufiafia o.
Le Kwasiɖa aɖe gbe le fe 1933 me esime menɔ Richard fe afeme le Germany la, eɖem fia srɔ̃tɔ aɖewo siwo nye Yehowa Ðasefowo. Esi wose be mexlẽa Biblia la, wotsɔ agbalẽvi si nye The Crisis * nam. Zã tsi ɖem hafi meda agbalẽa ɖi. Kakaɖedzi su asinye be meke ɖe nyatefea ŋu!
Yehowa Ðasefo siwo nɔ Basel la tsɔ agbalẽ si nye Studies in the Scriptures * fe babla eve nam hekpe ɖe magazine kple agbalẽ bubuwo ŋu. Nusiwo xlẽm menɔ wɔ dɔ ɖe dzinye ale gbegbe be meyi nunɔla si le mía gbɔ la gbɔ be wòate fli ɖe nye ŋkɔ me le xɔsehaa fe agbalẽwo me. Dzi ku nunɔlaa vevie wògblɔ nam be nu le gbegblẽ ge le nye xɔse ŋu. Le nyatefe me la, meka ɖe edzi be naneke megblẽ le nye xɔse ŋu o. Zi gbãtɔe nye sia le nye agbe me si mete xɔse vavãtɔ tutuɖo.
Nɔvi siwo nɔ Basel la nɔ ɖoɖo wɔm be yewoayi aɖaɖe gbefã le Franse de dzi le kwasiɖa ma fe nuwuwu. Nɔviawo dometɔ ɖeka ɖe nu me nam tufafatɔe be womekpem o elabena ɖeko mete hadede kple hamea teti koe nye ma. Esia mena dzi ɖe le fonye kura o, meɖee gblɔ be medi vevie be madze gbefãɖeɖe gɔme. Le nufofo kple hamemegã bubu megbe la, ena anyigbamamam ɖe Switzerland. Kwasiɖagbe ŋdi kanya la, medo nye gasɔ yi kɔfe aɖe si te ɖe Basel ŋu me, agbalẽ 4, magazine 28, kple agbalẽ gbadza 20 nɔ nye gbedzidekplo me. Kɔfea me tɔ akpa gãtɔ nɔ sɔleme hafi mede. Ke hã, kaka ga 11 nafo la, agbalẽawo vɔ le nye gbedzidekploa me.
Esi megblɔ na nɔviawo be medi be maxɔ nyɔnyrɔ la, wowɔ numedzodzro deto aɖe kplim hebia nya vevi aɖewom ku ɖe nyatefea ŋu. Wofe dzonɔameme kple nutefewɔwɔ na Yehowa kple efe habɔbɔa wɔ dɔ ɖe dzinye ale gbegbe. Esi wònye vuvɔŋɔlie ta la, nɔviŋutsu aɖe na nyɔnyrɔm ɖe tsilezɔ aɖe me le hamemegã aɖe feme. Meɖo ŋku edzi be mese dzidzɔ manyagblɔ kple ŋusẽdodo gã aɖe le ɖokuinye me. Ƒe 1934 mee ema dzɔ.
Dɔwɔwɔ le Habɔbɔa fe Agble Dzi
Le fe 1936 me la, mese be Yehowa Ðasefowo fle anyigba aɖe ɖe Switzerland. Mena wonya be medi be manye abɔmedzraɖola. Dzi dzɔm ŋutɔ esi wokpem be mava wɔ dɔ le Habɔbɔa fe agble dzi le Steffisburg, afisi didi kilometa 30 aɖewo tso Bern gbɔ. Ɣesiaɣi si mekpɔ asinu la, mekpena ɖe ame bubuwo hã ŋu le wofe dɔwo wɔwɔ me le agblea dzi. Mesrɔ̃ alesi ɖekawɔwɔ fe gbɔgbɔ hiã vevie la le Betel.
Ɣeyiɣi si me mekpɔ dzidzɔ ŋutɔ le nye Betel nɔfewo me enye esime Nɔviŋutsu Rutherford ɖi tsa va agblea dzi le fe 1936 me. Esi wòkpɔ alesi míafe tomatoseawo loloe kple alesi nukuawo nɔ nyonyomee la, eko alɔgbɔnu eye wòɖe efe ŋudzedzekpɔkpɔ gblɔ. Nɔviŋutsu lɔ̃ame ka gbegbee nye si wònye!
Le dɔwɔwɔ le agblea dzi fe etɔ̃ kple nu vi aɖe ko megbe la, woxlẽ lɛta aɖe si tso Yehowa Ðasefowo fe dɔwɔfegã le United States na mí le ŋdinuɖufe. Lɛtaa te gbe ɖe alesi gbefãɖeɖedɔa hiã kpatae la dzi hekpe amesiame si alɔ̃ be yeawɔ mɔɖeɖedɔa le duta la be wòana ŋkɔ. Enumake metsɔ ɖokuinye na. Mexɔ nye dɔdasilɛta le May 1939 me—Brazil!
Ɣemaɣi la, medea nusrɔ̃fe le Thun-hame, si te ɖe Habɔbɔa fe agblea ŋu, la me. Le Kwasiɖagbewo la, mía dometɔ aɖewo foa fu yia Alps-towo dzi, si nye gafofo eve fe gasɔdodo tso Thun, ɖaɖea gbefã. Margaritha Steiner hã nɔ fufofoa me. Susu aɖe va nye ta me kpata: Ðe Yesu meɖo efe nusrɔ̃lawo ɖa eveve oa? Esi megblɔ na Margaritha fefetɔe be woɖom ɖe Brazil la, egblɔ be ye hã yedi be yeasubɔ le afisi hiahiã lolo wu le. Míeɖe srɔ̃ le July 31, 1939 dzi.
Tɔtɔ Ðe Tefe si Míebu O
Míafe melia ho le Le Havre, France, le August 1939 fe nuwuwu, heyina Santos, Brazil. Ame eve xɔdɔmewo katã yɔ eyata tefe vovovoe míenɔ. Esi míenɔ mɔa dzi la, nyatakaka va be Great Britain kple France ho aʋa ɖe Germany ŋu. Mɔzɔla 30 siwo nye Germanytɔwo te Germany-duha dzidzi enumake. Nusia ve dɔme na ʋumemegãa ale gbegbe be wòtrɔ ʋua ɖadze ɖe Safi, Morocco. Wona miniti atɔ̃ mɔzɔla siwo si Germanytɔwo fe mɔzɔgbalẽ le be woaɖi le ʋua me. Ema lɔ míawo hã ɖe eme.
Wosika mí ɖe kpovitɔwo fe dɔwɔfe ŋkeke ɖeka eye emegbe wotigi mí ɖe bɔs xoxo gbagbã aɖe me ku yi ɖe gaxɔme le Marrakech, si didi kilometa 140 lɔfo tso afima. Ŋkeke sesẽwo kplɔe ɖo. Gaxɔ siwo me míenɔ la yɔ tititi hedo viviti. Hahonugododefe si míezãna—si nye do si woɖe ɖe anyigba—la yɔna gbagbana ɣesiaɣi. Wona kotoku foɖi aɖe mía dometɔ ɖesiaɖe si dzi míemlɔna, eye le zã me la, afiwo va nɔa afɔkpodzi ɖum na mí. Wodea nuɖuɖu ganugoe léɣebiawo me mana na mí zi eve gbeɖeka.
Asrafomegã aɖe ɖe nu me nam be ne melɔ̃ be manɔ Franseawo fe Asrafoʋakɔ me le Duta fe atɔ̃ la, woaɖe asi le ŋunye. Esi nyemelɔ̃ o ta la, wokplɔm ɖade tefe aɖe si mayɔ be do yibɔ, la me gafofo 24. Metsɔ ɣeyiɣi sia fe akpa gãtɔ do gbe ɖae.
Le ŋkeke enyi megbe la, gaxɔdzikpɔlawo ɖe mɔ nam megakpɔ Margaritha ake. Eɖi ku ŋutɔ, eye avi dzi ko wònɔ madzudzɔmadzudzɔe. Medze agbagba ɖesiaɖe de dzi fo nɛ. Wobia gbe mí hekplɔ mí de keteke yi Casablanca, afisi woɖe asi le Margaritha ŋu le. Wokplɔm yi asaɖa aɖe me le Port Lyautey (si woyɔna fifia be Kenitra), si gbɔ didi kilometa 180 aɖewo tso afima. Switzerland dziɖuɖutefenɔla ɖo aɖaŋu na Margaritha be wòatrɔ ayi Switzerland, gake egbe nutefewɔwɔtɔe be yemadzo agblẽm ɖi o. Le ɣleti eve siwo me menɔ Port Lyautey la, ezɔa mɔ tso Casablanca va srãam kpɔna gbesiagbe hetsɔa nuɖuɖu vɛ nam.
Ƒe ɖeka do ŋgɔ la, Yehowa Ðasefowo ɖe agbalẽ aɖe ɖe go si fe tanyae nye Kreuzzug gegen das Christentum (Aʋahoho Ðe Kristotɔnyenye Ŋu) be woatsɔ ahe amewo fe susu ava Ðasefowo fe Nazi dziɖuɖua fe akpa dzi manɔmanɔ dzi. Esime menɔ gaxɔa me la, Yehowa Ðasefowo fe alɔdzedɔwɔfe si le Bern ŋlɔ agbalẽ na Franse dziɖuɖumegãwo hetsɔ agbalẽa ɖeka de eme kple susu be woatsɔ aɖo kpe edzi be míenye Nazitɔwo o. Margaritha hã dzea agbagba yia dziɖuɖumegãwo gbɔ ɖaɖea nu me na wo be míedze agɔ aɖeke o. Mlɔeba, le fe 1939 fe nuwuwu la, woɖe mɔ na mí be míadzo le Morocco.
Ðe míegaɖo meli ɖo ta Brazil ake hafi se be Germanytɔwo fe fugɔmeʋawɔʋuwo nɔ tɔdziʋuwo dzi dzem le Atlantik-fua dzi eye be meli si me míele koŋ dimee wonɔ. Togbɔ be asitsalawo fe melie míafe ʋu, si woyɔna be Jamaique, nye hã la, tuwo nɔ efe ŋgɔ kple megbe fũ. Le ŋkeke me la, ʋumemegãa mekua ʋua toa mɔ tẽ o eye wònɔ tu dam ɖe ŋgɔ edziedzi. Le zã me la, míetsia akaɖiwo katã be Germanytɔwo nagakpɔ mí o. Aleke míafe dzi dze eme mlɔeba enye si be, le ɣleti atɔ̃ kple edzivɔ siwo míedzo le Europa megbe la, míeɖadze ɖe Santos, Brazil fe melidzefe, le February 6, 1940 dzi!
Megayi Mɔ Ake
Du gbãtɔ si wotsɔ na mí be míaɖe gbefã le enye Montenegro, si le Braziltɔwo fe anyiehenuto si nye Rio Grande do Sul me. Edze fã be wona subɔsubɔhakplɔlawo nya nu tso míafe vava ŋu. Le gbefãɖeɖe gafofo eve pɛ ko megbe la, kpovitɔwo lé mí hexɔ míafe agba siwo dzi wolé Biblia me nufowo ɖo, míafe agbalẽwo katã, kple míafe gbedzidekplo si wowɔ kple kposɔgbalẽ, si míefle le Morocco gɔ̃ hã, le mía si. Nunɔla aɖe kple dudɔnunɔla aɖe si nye Germanytɔ nɔ mía lalam le kpovitɔwo fe dɔwɔfea. Wonɔ to dzi se Nɔviŋutsu Rutherford fe nufoawo dometɔ ɖeka le míafe agbafomɔ̃ si hã woxɔ le mía si la dzi. Le nyatefe me la, ɖeko Nɔviŋutsu Rutherford yi nyawo gbɔ tẽ! Esi wòɖo akpa si fo nu tso Vatikan ŋu la, nunɔlaa fe ŋkuwo biã eye wòdo dziku vevie.
Le bisiɔp si le Santa Maria fe biabia nu la, kpovitɔawo ɖe mí yi Pôrto Alegre, si nye fiadua me. Etefe medidi o woɖe asi le Margaritha ŋu eye wòte ɖe Switzerland dziɖuɖutefenɔla ŋu hebia kpekpeɖeŋu. Dziɖuɖutefenɔlaa ɖo aɖaŋu nɛ be wòatrɔ ayi Switzerland. Egagbe ake be yemadzo agblẽm ɖi o. Margaritha nye zɔhɛ nutefewɔla ɣesiaɣi. Le ŋkeke blaetɔ̃ megbe la, wobia gbem heɖe asi le ŋunye. Kpovitɔawo tsɔ tiatia aɖe ɖo mía ŋkume: midzo le dukɔa me hafi ŋkeke ewo nava yi, alo “miakpɔ emetsonu.” Le dɔwɔfegã fe mɔfiame te la, míedzo yi Rio de Janeiro.
“Taflatse Xlẽ Agbalẽvi Sia”
Togbɔ be nu ɖedzileamefo sia dzɔ le Brazil-dukɔa me ɖoɖo teti ko hã la, dzi dzɔ mí ale gbegbe! Ne èbu eŋu kpɔ la, míele agbe, agbalẽwo gayɔ míafe akplowo me ake, eye Rio de Janeiro bliboa katã le mía si me míaɖe gbefã le. Gake aleke míele gbefãa ɖe gee esime míese Portugalgbea nyuie o? To ɖaseɖigbalẽ aɖe dzi. Portugalgbe me nyagbɔgblɔ gbãtɔ si míesrɔ̃ hezãna le gbefãɖeɖedɔa me enye “Por favor, leia este cartão” (“Taflatse Xlẽ Agbalẽvi Sia”). Eye aleke gbegbe agbalẽvi sia ɖe vii enye si! Le dzinu ɖeka ko me la, míema agbalẽ 1,000 kple edzivɔwo. Amesiwo xɔ míafe Biblia-srɔ̃gbalẽawo dometɔ geɖe va xɔ nyatefea emegbe. Le nyatefe me la, míafe agbalẽwo ɖi ɖase nyuie wu alesi mía ŋutɔwo míaɖii gɔ̃ hã. Esia na mekpɔ vevienyenye si le míafe agbalẽwo tsɔtsɔ na ɖetsɔlemetɔwo ŋu la dze sii.
Rio de Janeiro ye nye Brazil fe fiadu ɣemaɣi, eye woxɔa míafe gbedasia nyuie vevietɔ le dziɖuɖudɔwɔfewo. Mɔnukpɔkpɔ su asinye meɖi ɖase na dudɔnunɔla si kpɔa ganyawo dzi kple esi kpɔa asrafowo dzi. Le ɣeyiɣi siawo me la, mekpɔe dzesii kɔte be Yehowa fe gbɔgbɔe kpe ɖe ŋunye.
Gbeɖeka esi menɔ gbefã ɖem le dugbadzafe aɖe le Rio titina la, mege ɖe Ʋɔnudrɔ̃nyawo Gbɔkpɔfe le manyamanya me. Kasia manya la, menɔ ŋutsu aɖewo siwo do awu yibɔ abe kunu wɔmee wonɔ ene la dome. Mete ɖe ŋutsu bubume aɖe ŋu hetsɔ ɖaseɖigbalẽa de esi. Menye kutefee wonɔ o. Le nyatefe me la, nyadɔdrɔ̃ mee mege ɖo, eye ʋɔnudrɔ̃lae menɔ nua fom na. Eko nu hewɔ dzesi na dzɔlawo be womegawɔ nanekem o. Exɔ agbalẽ si nye Children * la fe tata ɖeka kple dzidzɔ hewɔ nudzɔdzɔ. Esi metrɔ dzo yina la, dzɔlaawo dometɔ ɖeka fia asi nuŋɔŋlɔ gã aɖe si le ʋɔtrua ŋu nam: Proibida a entrada de pessoas estranhas (Mɔɖeɖe Meli Be Amedzro Aɖeke Nava Afisia O).
Anyigbamama tseku bubu enye melidzefea. Gbeɖeka la, medo go fudzidela aɖe si xɔ agbalẽawo hafi trɔ yi fu dzi. Emegbe míedo goe le takpekpe aɖe me. Efe fomea me tɔwo katã va xɔ nyatefea, eye eya ŋutɔ nɔ ŋgɔyiyi nyuiwo wɔm. Ema na dzi dzɔ mí ale gbegbe.
Gake menye nusianue zɔ tẽ o. Ɣleti ade fe dukɔmenɔgbalẽ si wona mí be míanɔ dukɔa me la ku, eye nusi ko nɔ míalalam enye mía nyanya. Esi míeŋlɔ agbalẽ ɖo ɖe dɔwɔfegã la ku ɖe míafe nɔnɔmea ŋu la, míexɔ lɛta fadziname aɖe tso Nɔviŋutsu Rutherford gbɔ, si me wòde dzi fo na mí le be míayi edzi abia be woakekee ɖe nu na mí eye wòfia alesi míaɖe afɔe la mí. Enye míafe didi be míanɔ Brazil, eye to senyala aɖe fe kpekpeɖeŋu me la, dukɔa me nɔnɔ ɖaa fe mɔɖegbalẽ su mía si mlɔeba le fe 1945 me.
Ɣeyiɣi Didi fe Dɔdasi
Gake do ŋgɔ na ema la, míedzi mía viŋutsu Jonathan le fe 1941 me, Ruth le fe 1943 me, eye Esther le fe 1945 me. Be mate ŋu akpɔ míafe fomea si le dzidzim ɖe edzi fe hiahiãwo gbɔ la, ehiã be madi ŋutilãmedɔ awɔ. Margaritha yi ɣeyiɣiawo katã fe gbefãɖeɖedɔa dzi vaseɖe esime míedzi mía vi etɔ̃lia.
Míafe fome bliboa wɔ gbefãɖeɖedɔa ɖekae tso gɔmedzedzea me le dugbadzafewo, ketekeɖofewo, mɔdodowo dzi, kple asitsafewo. Míemaa Gbetakpɔxɔ kple Nyɔ! le Memleɖa fiẽsiwo ɖekae, eye ŋkeke siawo nye dzidzɔɣi veviwo na mí.
Le afeme la, dɔ nɔ ɖeviawo dometɔ ɖesiaɖe si wowɔna gbesiagbe. Jonathan fe dɔe nye be wòakplɔ dzodofea ahatutu stov la ŋu. Nyɔnuviawo tutua nufamɔ̃a ŋu, kplɔa afea me, hetutua míafe afɔkpawo ŋu. Esia kpe ɖe wo ŋu wosrɔ̃ alesi woaɖo nuwo ɖe ɖoɖonu ahanya alesi woakpɔ nuwo gbɔ le wo ɖokui sii. Egbea la, mía viawo nye dɔwɔla moveviɖola siwo léa be na wofe afe kple nunɔamesiwo, si nye dzidzɔ na mía kple Margaritha.
Míekpɔ egbɔ hã be ɖeviawo nɔa anyi kpoo le kpekpewo me. Hafi wɔnawo nadze egɔme la, míenaa wonoa tsi kplu ɖeka heɖɔna aɖuɖɔ. Le kpekpea me la, Jonathan nɔa nye miame, Ruth nɔa nye ɖusime, Margaritha kplɔnɛ ɖo, eye Esther nɔa efe ɖusime. Esia kpe ɖe wo ŋu be, tso keke wofe ɖevi me la, wodzea akɔ anyi ɖua gbɔgbɔmenuɖuɖu.
Yehowa yra ɖe míafe agbagbadzedzewo dzi. Mía viwo katã yi edzi le Yehowa subɔm nutefewɔwɔtɔe hele gome kpɔm le gbefãɖeɖedɔa me kple dzidzɔ. Jonathan nye hamemegã fifia le Novo Méier Hamea me le Rio de Janeiro.
Kaka fe 1970 naɖo la, mía viwo katã ɖe srɔ̃ hedzo le mía gbɔ, eyata mía kple Margaritha míetso nya me be míaʋu aɖasubɔ le afisi hiahiã lolo wu le. Poços de Caldas, si le Minas Gerais Nuto me ye míeyi gbã, eye ɣemaɣi la, Fiaɖufegbefãɖelawo fe fufofo sue aɖe si me ame 19 nɔ koe nɔ anyi. Melé blanui ŋutɔ esi mekpɔ wofe takpefe zi gbãtɔ—enye xɔtexɔ aɖe si ŋu fesre aɖeke menɔ o, si hiã dzadzraɖo geɖe. Enumake míete Fiaɖufe Akpata si anyo wu didi eye medidi hafi míeke ɖe xɔ dzeani aɖe si le tefe nyui aɖe ŋu o. Tɔtrɔ kae nye si ema he vɛ! Ƒe ene kple afã megbe la, gbefãɖelawo fe xexlẽme dzi ɖe edzi ɖo 155. Le fe 1989 me la, míeʋu yi Araruama, le Rio de Janeiro, eye míesubɔ le afima fe asieke. Le afisia la, woɖo hame eve le míafe afima nɔɣi.
Woɖo Míafe Dɔdasi me Léle Ðe Asi Tefe na Mí
Le fe 1998 me la, lãmesẽnyawo kple didi be míate ɖe mía viwo ŋu na míeʋu yi São Gonçalo, Rio de Janeiro. Mekpɔtɔ nye hamemegã le afima. Míewɔa míafe ŋutete be míakpɔ gome le gbefãɖeɖedɔa me edziedzi. Margaritha doa vivi ɖe gbefãɖeɖe na amewo le asigã aɖe si te ɖe mía ŋu me, eye hamea nyo dɔme na mí na anyigbamama mí ɖe afisi te ɖe míafe afeme ŋu, si na wònɔa bɔbɔe na mí be míawɔ gbefãɖeɖedɔa alesi míafe lãmesẽ aɖe mɔe.
Ƒe 60 kple edzivɔwoe nye sia mía kple Margaritha míenye Yehowa subɔla ɖeadzɔgbewo. Mía ŋutɔwo míekpɔe be ‘dziɖulawo alo nusiwo li fifi alo nusiwo le vava ge alo kɔkɔfe alo goglofe alo nuwɔwɔ bubu aɖeke mate ŋu amã mí atso Mawu fe lɔlɔ̃, si le Kristo Yesu, mía Afetɔ me la gbɔ o.’ (Romatɔwo 8:38, 39) Eye dzidzɔ kae nye si wònye be míekpɔ “alẽ bubuwo,” siwo si mɔkpɔkpɔ wɔnuku le be yewoanɔ agbe mavɔ le anyigba deblibo, si Mawu fe nuwɔwɔ dzeaniwo fo xlã dzi la nufofofu tefe! (Yohanes 10:16) Hame ɖeka pɛ, si me gbefãɖela 28 nɔ ye nɔ Rio de Janeiro esime míeva le fe 1940 me. Egbea hame siwo ade 250 ye li, eye Fiaɖufegbefãɖelawo wu 20,000.
Nuwo dzɔ siwo ate ŋu ana míatrɔ ayi míafe fometɔwo gbɔ le Europa hafi. Gake tefe si Yehowa de dɔ mía si le enye Brazil. Dzidzɔ ka gbegbee nye si wònye be míelé eme ɖe asi!
[Etenuŋɔŋlɔwo]
^ mm. 11 Yehowa Ðasefowoe ta wo, gake womegale wo tam o.
^ mm. 12 Yehowa Ðasefowoe ta wo, gake womegale wo tam o.
^ mm. 33 Yehowa Ðasefowoe tae, womegale etam o.
[Nɔnɔmetata si le axa 21]
Le Habɔbɔa fe agble me le Steffisburg, Switzerland, le fe 1930-awo fe nuwuwu (nyee ma le miame ɖaa)
[Nɔnɔmetata si le axa 23]
Do ŋgɔ ʋɛ na míafe srɔ̃kpekpe, le fe 1939 me
[Nɔnɔmetata si le axa 23]
Casablanca, le fe 1940 feawo me
[Nɔnɔmetata si le axa 23]
Ƒome bliboa nɔ gbefã ɖem
[Nɔnɔmetata si le axa 24]
Gomekpɔkpɔ le subɔsubɔdɔa me edziedzi egbea


c: text/html

text:
Avetsu Damawo—Ðe Míate Ŋu Awɔ Wo Ŋudɔ Evɔ Míatsrɔ̃ Wo Oa?
Avetsu Damawo—Ðe Míate Ŋu Awɔ Wo Ŋudɔ Evɔ Míatsrɔ̃ Wo Oa?
ÐE NÈSENƐ le ɖokuiwò me be atidzedɔwɔlawo kpɔ mɔ atsrɔ̃ anyigba xɔdzo dzi vewo ɖa le xexeamea? Ðewohĩ àɖo eŋu be ao ɖe! Gake nugbagbewo kple wo nɔfewo ŋutinunyala aɖewo ʋli nya be ame geɖe siwo aɖo eŋu be ao, lɔ̃ ɖe edzi xoxo be ẽ—le kpɔɖeŋu me, ne wofle xɔmenu siwo wowɔ kple ati siwo tso avetsu siwo me atiawo ŋutɔ mie le ke menye esiwo amewo do o la me.
Zi geɖe la wofoa nu tso atidzedze ŋu be enye avewo tsɔtsrɔ̃ ɖa. Eye nyatefee wònye be atidzedzee na ave gbogbo aɖewo tsrɔ̃. Gake wogblɔna be wotso atiwo le ave aɖewo me eye nuwo megblẽ le wo me fũ o. Ðe avetsuwo kple wo me lãwo ate ŋu atsi agbe le atidzedze le wo me vɔ megbea? Gbã la, mina míadzro alesi atitsotso ate ŋu agblẽ nu le ave ŋui me.
Alesi Atitsotso Ate Ŋu Atsrɔ̃ Avenyigba Kple Gbemelãwoe
Nudzɔdzɔ ɖeka enye esia: Ŋutinya la dze egɔme esime anyigbakumɔ̃wo te mɔɖeɖe yi ɖe ave aɖe me. Etefe medidi o, atitsola siwo wɔa atitsomɔ̃wo ŋudɔ le klalo na atitsotso. Ɣeyiɣi ʋɛ aɖewo koe woɖe mɔ na atidzedɔwɔha la be wòatsɔ atso atiwo, eyata wogblɔ na dɔwɔlawo be woatso ati ɖesiaɖe si ŋu viɖe le. Esi ati nyuiawo nɔ mumum la, wotsrɔ̃ ati bubu siwo nɔ wo ŋu siwo ŋu kawo ku. Emegbe mɔ̃ aɖe siwo zɔna le kɔsɔkɔsɔwo dzi ge ɖe ave dodoa me va nɔ atiawo fɔm, henɔ ke falɛfalɛa zim vaseɖe esime womeganyo na agbledede o.
Dɔwɔla siwo wɔa dɔ kple atidzelawo ɖua lã wu nutoa me nɔlawo. Wodzea avea dzi heléa lã; eye wowua lã geɖe wu esi hiã wo ŋutɔŋutɔ. Atitsolaawo fe mɔɖeɖe ɖe avea me nana mɔ va ʋuna ɖe afisiwo amewo meyina tsã o ŋu. Ele bɔbɔe azɔ be adelawo natsɔ ʋuwo kple tuwo aɖatsrɔ̃ gbemelã mamlɛ siwo susɔ. Lãlélawo léa lã sue kple xewo eye wowɔa wo wozua afemelã siwo womlã si me wokpɔa ga geɖe le. Emegbe afima nɔla akpe nane, siwo si anyigba mele o nɔa mɔnukpɔkpɔ dim be woadi wofe nuhiahiãwo le tefe yeye siwo ʋu ɖi la. Wofe agbledede mɔnu si nana wofoa nu hetɔa dzoe wɔnɛ be ati mamlɛ siwo susɔ va tsrɔ̃na, eye wònana tsidzadza gãwo kplɔa ke ɖa le anyigba la dzi.
Ne woagblɔe tututu la, avea magate ŋu awɔ nu o. Avea tsɔtsrɔ̃ fe afɔɖeɖe gbãtɔ koe atitsotsoa ya nye. Gake ɖe wòle be atitsotso le avetsu damawo me nana nuwo natsrɔ̃ le eme alea gbegbea?
Atitsomɔnu si Megblẽa Nu Fũ O
Wogbugbɔ ŋku lé ɖe atitsotso fe mɔnu si megblẽa nu fũ o kple avewo ta kpɔkpɔ ŋu le fe ʋɛ siwo va yi me. Susua enye be woadze atiawo le mɔ si magblẽ nu fũ le aveawo kple gbemelãwo ŋu o nu. Aveawo gagbugbɔna ɖoa wofe nɔnɔ, si na woagate ŋu adze ati bubuwo le fe ʋɛ aɖewo megbe. Avewo ta kpɔlawo fe nyafofo ɖe asitsalawo nu wɔe be wo dometɔ aɖewo doa boblo wofe atiwo be wotso ave siwo ŋu woɖi ɖase le be wokpɔ wo ta dedie la me. Mina míalé ŋku ɖe alesi atidzedze si megblẽa nu fũ le aveawo ŋu o la wɔa dɔe ŋu.
Aveŋutinunyala bibi kple efe kpeɖeŋutɔwo dzea mɔ heɖoa ta avea me. Wonyea fufofo geɖe siwo anɔ avea me hena ɣleti ade lɔfo, eye woanɔ numekuku wɔm la dometɔ ɖeka. Woɖe mɔ na atidzedɔwɔha la be wòadze ati hena ɣeyiɣi didi aɖe, eyata dɔwɔlawo ate ŋu axɔ ɣeyiɣi geɖe atsɔ alé ŋku ɖe atiawo ŋu hena avea ta kpɔkpɔ le etsɔme.
Aveŋutinunyala la tsɔa xexlẽdzesi dea dzesi ati fomeviwo vovovoawo. Esi ati fomevi vovovowoe li ta la, ele be wòanye amesi bi henya nu geɖe tso wo ŋu nyuie. Gake afɔɖeɖe si kplɔ esia ɖo bia egbegbe mɔ̃ɖaŋununya.
Aveŋutinunyala la tea asi ɖe mɔ̃ sue aɖe si xɔa mɔfiafia tso Yamenutomemɔ̃ si Ƒoa Xlã Anyigba gbɔ tsɔ ɖoa atia fe lolome, efomevi, kple efe xexlẽdzesi ŋuti nyatakakawo ɖa. Emegbe ne enya te asi ɖe mɔ̃a fe akpa si xɔa nyatakaka dzi ko la, atia ŋuti nyatakaka ɖesiaɖe tsɔ kpe ɖe afisi tututu wòle le avea me ŋu nyawo va gena ɖe kɔmpuita aɖe si le du gã aɖe si didi tso avea gbɔ, si me amewo le hloloe tsom le la me.
Emegbe avea dzikpɔla fe tatɔ zãna efe kɔmpiuta tsɔ tana ati siwo katã le avea me siwo ŋu viɖe le ŋuti nyatakakawo tsitotsito. Etiana ati siwo tututu woatso eye wòasɔ kple dumemegãwo fe sewo. Le ati fomevi aɖewo gome la, woɖe mɔ be woatso wo fomevi 50 le alafa me siwo fe lolome wu esi wofia asii le mɔɖegbalẽa ɖeɖeko me. Ele be woagblẽ ati tsitsitɔ kple esiwo ŋu ŋusẽ le wu ɖi be wofe kuwo nate ŋu adzi ati bubuwo.
Ekema aleke woate ŋu amu atiwo eye womagblẽ nu le avea ŋu o? Nyɔ! ŋlɔlawo bia nya sia Roberto, amesi nye avedzikpɔla si míeyɔ va yi le nyati si do ŋgɔ me. Egblɔ be: “Atia ŋuti nyatakaka enye nu vevitɔ. Ne atia ŋuti nɔnɔmetata nya li ko la, míate ŋu awɔ ɖoɖo ɖe etsotso ŋu be magblẽ nu boo aɖeke le avea ŋu o. Woate ŋu awɔ ɖoɖo ɖe afisi wòamu adze kura gɔ̃ hã ŋu be magagblẽ nu le ati bubuwo ŋu o.
“Míate ŋu azã mɔ̃ siwo wotsɔ hea atiwoe, wu be míazã anyigbakumɔ̃ siwo ɖea mɔ ɖe ati ɖesiaɖe si womu ŋu. Hafi woamu ati aɖe la, atitsolawo tsoa ka siwo katã ku ɖe atia ŋu godoo—wowɔa esia be woatsɔ akpɔ ati bubuwo ta. Míewɔa dɔ le afisi ŋu woɖe mɔ na mí le le ɖoɖo aɖe nu, si wɔnɛ be fe sia fe la míewɔa atiawo ŋuti nyatakakawo henɔ ɖewo tsom eye míeɖea mɔ fe 20 teti va yina hafi míegatrɔna yia afima ake. Le ave aɖewo gome la, enyea fe 30.”
Gake Roberto le dɔ wɔm le atidzedɔwɔfe aɖe. Eyata Nyɔ! ŋlɔlawo biae be: “Aleke gbegbe atitsolawo tsɔa ɖe le gbemelãwo ta kpɔkpɔ mee?”
Lãwo Ta Kpɔkpɔ
Roberto gblɔ be: “Womate ŋu agblɔe be ave aɖe nyo ne lãwo mele eme o. Wofe anyinɔnɔ le vevie be woate ŋu ana atiwo nafo se alo be woana atikuwo nakaka. Míewɔa míatɔ sinua be míatsɔ aɖe nu vevi wɔwɔ avemelãwo dzi akpɔtɔ. Le kpɔɖeŋu me, míekpɔa egbɔ nyuie be míeɖe mɔwo eye wodidi tso wo nɔewo gbɔ. Le afisiwo wòanya wɔ le la, míeɖea mɔwo woxaxana si wɔnɛ be atiwo doa vɔvɔli ɖe wo dzi. Esia nana wònɔa bɔbɔe na lãwo abe kadzidɔewo kple fiewo be woada aba ayi mɔ fe akpa kemɛ eye mahiã be woaɖi le atiawo dzi o.”
Roberto fia asi ati ŋuti nɔnɔmetata fe tefe siwo wode amae. Tefe siawoe wòle be woagblẽ ɖi keŋkeŋ. Le kpɔɖeŋu me, tefe sue siwo wogblẽna ɖi le tɔsisiwo to nana lãwo ɖea dzi ɖi heɖia tsa faa le avetsuawo me.
Eɖe nu me be: “Tsɔ kpe ɖe tefe vevi siwo wogblẽna ɖi ɖe tɔsisiwo to ŋu megbe la, míegakpɔa kpetowo, agakpewo, blemati siwo me dowo le, ati siwo tsea ku viviwo ta—hekpe ɖe tefe tɔxɛ bubu ɖesiaɖe si nugbagbe fomevi aɖe natsi agbe le ko la ŋu. Míede se na míafe dɔwɔlawo be woagatsɔ tu ɖe asi o be míatsɔ axe mɔ ɖe adedada nu, eye míewɔa ɖoɖo ɖe nyilã kple koklolã ŋu na wo le asaɖa la me ale be adelã nagadzro o. Emegbe ne míewu dɔwɔwɔ le akpa aɖe nu vɔ la, míekpɔa egbɔ be míexe mɔa wo nyuie alo akpɔ wo ta ale be adelawo alo atidzela siwo se meɖe mɔ na o nagage ɖe avea me.
“Nye ŋutɔ mekpɔa dzidzɔ ɖe esia ŋu elabena mekpɔa dzidzɔ ɖe Mawu fe nuwɔwɔwo ta kpɔkpɔ ŋu. Gake ele be dukɔwo dome sewo nada asi ɖe afɔɖeɖe siwo katã kloe ŋu mefo nu tsoe va yi ŋu hafi woate ŋu awɔ ave aɖe ŋudɔ ahakpɔ eta. Hafi atidzedɔwɔfe aɖe naxɔ mɔɖegbalẽ la, ele be wòaɖo dukɔwo dome avedzikpɔlawo fe habɔbɔwo fe nudidiwo gbɔ.”
Ðe avewo ŋudɔwɔwɔ kple wo ta kpɔkpɔ ɖea via? Le avenyigba taʋlila ʋɛ siwo le abe Roberto ene megbe la, atidzela geɖe melɔ̃na ɖe ɖoɖo siwo akpɔ gbemelãwo ta dzi kple dzonɔameme o. Wobua mɔxeɖenu mawo abe nusi agblẽ nu le wofe viɖekpɔkpɔ ŋu ene.
Ke hã numekuku aɖe si wowɔ le Amazon-nutoa fe ɣedzefe gome le fe 1990-awo me na woke ɖe ga si wogblẽna ɖe atiawo ŋuti nyatakakawo wɔwɔ, kawo tsotso le wo ŋu, ɖoɖo siwo wowɔna ɖe wo fɔfɔ ŋu la ŋu eye wokpɔe be wokpɔ ga mawo ɖe etefe, le ɖoɖo nyui wɔwɔ ɖe dɔa ŋu ta. Le kpɔɖeŋu me, ena be ati ʋɛ aɖewo koe bu le avea me. Zi geɖe la, atia ŋuti nyatakakawo mawɔmawɔ nana atitsola siwo wɔa atitsomɔ̃ ŋudɔ tsoa ati si dɔwɔlawo mate ŋu akpɔ le avea me o.
Azɔ hã woflea ati siwo wokafu be wotso le ave siwo ta wokpɔna me la kabakaba ale gbegbe. Gake ɖe atitsotso fe mɔnu si megblẽa nu boo o la kpɔa nugbagbe fomevi vovovowo ta ŋutɔŋutɔa? Gbemelã nenie tsia agbe ne wotso atiwo le avetsu dama mawo me?
Ðe Gbemelãwo Ate Ŋu Atsi Agbe le Atitsotso Vɔ Megbea?
Nyatefee wònye be ŋusẽ boo menɔa anyigba xɔdzo dzi nugbagbewo kple wo nɔfewo ŋu o ya. Ke hã nukutɔe la, wote ŋu nɔa te ɖe nɔnɔme aɖewo nu. Le kpɔɖeŋu me, ne ave aɖe si ŋu womeka asii o te ɖe esi me wotso atiwo le ŋu la, ati sue vovovowo va tsina eye wova xɔna ɖe wo tefe. Gake lãwo, xewo kple nudzodzoeviwo ya ɖe?
Nu gblẽna le nugbagbe fomevi aɖewo ŋu vevie, eye atidzedze na xe kple lã fomevi aɖewo fe agbɔsɔsɔ dzi ɖena kpɔtɔna le nuto aɖewo me. Gake zi geɖe la, nu megblẽna le nugbagbe geɖewo ŋu boo ne wozã atitsotso fe mɔnu si megblẽa nu o. Nyatefee wònye be vɔvɔli si megava nɔa tefe aɖewo o la ate ŋu ade nugbagbe fomevi aɖewo dzi. Numekuku aɖe si wowɔ nyitsɔ laa ɖee fia be amegbetɔwo fe afima yiyi—eɖanye ɖe wova be woatso ati tiatia aɖewo o—ate ŋu ana nugbagbe aɖewo nadzi ɖe edzi le avetsu damawo me.
Eyata kpeɖodzi geɖe li si ɖee fia be woate ŋu awɔ anyigba xɔdzo dzi vewo ŋudɔ, eye nu magblẽ le nugbagbe fomevi vovovo siwo le eme la ŋu tegbee o. London nyadzɔdzɔgbalẽ si nye Economist gblɔ be: “Ne wokpɔ ave siwo me wometso ati aɖeke le haɖe o ta nyuie la, efe alafa memama 10 pɛ ko mee woakpɔ anyigba xɔdzo dzi ti sesẽwo fe hiahiã ɖesiaɖe le. Ekema woate ŋu agblẽ avea fe akpa mamlɛawo katã ɖi ati matsomatso le wo mee.”
Ave ta kpɔkpɔ keŋkeŋ fe kpɔɖeŋu ɖekae nye esi ŋu míefo nu tsoe le nyati gbãtɔa me. Ramiro le eta kpɔm elabena dzɔdzɔmeŋutinunyalawo va kpɔ nugbagbe siwo tsrɔ̃ vɔ keŋkeŋ kloe la dometɔ geɖe le afima. Todzi vetsu dama mawo tɔgbe megabɔ o eye nugbagbe fomevi vovovo gbogbo aɖewoe le wo me. Ramiro gblɔ be: “Numekɔkɔ nana amewo ku ɖe etakpɔkpɔ ŋu koŋue nye nu vevitɔ. Ne nutoa me nɔlawo va de dzesii be yewo fe tsi kpɔkpɔ nɔ te ɖe avea dzi ko la, wotsia dzi ɖe eta kpɔkpɔ ŋu.”
Ramiro gagblɔ kpee be: “Modzakatsaɖiɖi hã le vevie elabena tsaɖilawo va nyana nusita wòle vevie be woakpɔ ati kple numiemie vovovo siwo wokpɔna la ta. Wodea dzesi asixɔxɔ si le avewo kple wo me lãwo ŋu.”
Ramiro kple Roberto fe kpɔɖeŋua ɖee fia be anya wɔ be amegbetɔ nawɔ avetsuwo ŋudɔ eye womatsrɔ̃ wo me lãwo o. Gake nyatefe si wònye be anya wɔ mefia be ava eme le eɖokui si o. Egbea la, ame aɖewo akpɔ egbɔ be yewofle ati siwo tso ave siwo wode dzesi be wokpɔa wo ta dedie la ko me. Gake le ame aɖewo gome la, ɖoɖo mawo dometɔ aɖeke meli o. Eyata agbagba siwo dzem wole ɖe avewo ta kpɔkpɔ ŋu ate ŋu akpɔ nugbagbe fomevi vovovowo taa?
[Anyigbatata siwo le axa 23]
(Edze nyuie le agbalẽa ŋutɔ me)
BOLIVIA
Ati ɖesiaɖe ŋu nyawo le ɖusime nyigbatata dzi; etame nyigbatataa fia Bolivia fe nuto sue aɖe ko
[Afi Si Míexɔ Mɔɖeɖe Tso]
Anyigbatatawo katã negbe esi le dzi le miakpa dzi ko: Aserradero San Martin S.R.L., Bolivia
[Nɔnɔmetata siwo le axa 23]
Wona xexlẽdzesi ati ɖesiaɖe, eye wodea dzesi efomeviwo. Emegbe wote ŋu wɔa afisi tututu wòle ŋuti nuŋlɔɖi to nuwo nɔfefiamɔ̃ (esi le etame) si zãa Yamenutomemɔ̃ si Ƒoa Xlã Anyigba la fe kpekpeɖeŋu dzi
[Nɔnɔmetata si le axa 23]
‘Ave ŋuti nyatakakae nye nu vevitɔ na ɖoɖowɔwɔ ɖe atidzedze fe mɔnu si magblẽ avea kple emelãwo dome tegbee o ŋu.’—Roberto
[Nɔnɔmetata si le axa 24, 25]
“Numekɔkɔ nana amewo ku ɖe etakpɔkpɔ ŋu koŋue nye nu vevitɔ.”—Ramiro
[Nɔnɔmetata Tsofe si le axa 25]
Foto: Zoo de Baños

robotstxt: allowed

filter: keep


text:
Subɔsubɔhawo Yome Titi—Nukatae?
Subɔsubɔhawo Yome Titi—Nukatae?
ÈSUSU be ele be woati amewo yome ɖe wofe subɔsubɔha taa? Ðewohĩ màbui nenema o—vevietɔ ne wofe nuwɔnawo megblẽa nu le ame bubuwo fe gomenɔamesiwo ŋu o. Ke hã, wotiaa subɔsubɔhawo yome tso gbaɖegbe ke, eye wokpɔtɔ tiaa wo yome. Le kpɔɖeŋu me, woxɔ Yehowa Ðasefo geɖe fe gomewo le wo si zi geɖe le Europa kple xexeame fe akpa bubuwo hewɔ ŋutasẽnuwo ɖe wo ŋu le fe alafa 20 lia katã me.
Le ɣeyiɣi mawo me la, woti Yehowa Ðasefowo yome vevie hewɔ funyafunya wo fe geɖe le ŋutasẽdziɖuɖu gã eveawo te le Europa. Nukae wofe nutefekpɔkpɔa fia mí tso subɔsubɔhawo yometiti ŋu? Eye nukae míate ŋu asrɔ̃ tso alesi wowɔ nu ɖe fukpekpe ŋui me?
“Womenye Xexeame fe Akpa Aɖeke O”
Yehowa Ðasefowo dzea agbagba be yewoanye sedziwɔlawo, ŋutifafamewo, kple agbenyuinɔlawo. Wometsia tre ɖe dziɖuɖuwo ŋu alo dina be yewoanɔ nya hem kpli wo o, eye womewɔa nu be woati wo yome kple susu be woanye xɔsetakulawo o. Kristotɔ siawo mehea dunya o. Esia wɔ ɖeka kple Yesu fe nya siawo be: “[Yonyemedzelawo menye] xexeame fe akpa aɖeke o, abe alesi nye hã nyemenye xexeame fe akpa aɖeke o ene.” (Yohanes 17:16, NW) Dziɖuɖu akpa gãtɔ da asi ɖe Ðasefowo fe akpaɖekedzimademade fe nyametsotsoa dzi. Gake ŋutasẽdziɖuɖuwo medea bubu Biblia fe nudidi be Kristotɔwo naganye xexeame fe akpa aɖeke o la ŋu o.
Woɖe susu si ta wòle alea ɖo me le takpekpe aɖe si wowɔ le Heidelberg Yunivɛsiti, Germany, le November fe 2000 me la me. Takpekpea fe tanyae nye “Ameteteɖeanyi Kple Ame Ðokui Taʋiʋli: Yehowa Ðasefowo le Sosialist Kple Kɔmiunist Dzizizidziɖuɖuwo Te.” Ðk. Clemens Vollnhals si le Hannah-Arendt-Institute si nye Ŋutasesẽdziɖuɖu Ŋuti Numekufe gblɔ be: “Ŋutasẽdziɖuɖuwo fe ŋusẽ metɔ ɖe dunyahenyawo ko dzi o. Wodi be woatsɔ ameti bliboa ake yewo.”
Kristotɔ vavãwo mate ŋu atsɔ wofe “ameti bliboa” ake amegbetɔ dziɖuɖu o elabena woɖe adzɔgbe be yewoatsɔe na Yehowa Mawu ɖeɖeko. Ðasefo siwo le ŋutasẽdziɖuɖuwo te la kpɔe be Dziɖuɖua fe nudidiwo kple yewofe xɔse fe nudidiwo tsia tre ɖe wo nɔewo ŋu ɣeaɖewoɣi. Nukae wowɔ le masɔmasɔ mawo me? Ŋutinya ɖee fia be Yehowa Ðasefowo wɔa gɔmeɖose si Yesu Kristo fe nusrɔ̃lawo ɖe fia la ŋudɔ le wofe agbe me be: “Ele be míaɖo to Mawu abe dziɖula ene wu amewo.”—Dɔwɔwɔwo 5:29, NW.
Ðasefo akpe geɖe lé wofe xɔse me ɖe asi nutefewɔwɔtɔe eye ne woti wo yome ŋutasesẽtɔe hã la, womedea akpa aɖeke dzi le dunyahenyawo me o. Aleke wowɔ te ŋu nɔ te ɖe nɔnɔmeawo nu? Afikae wokpɔ ŋusẽ le tsɔ wɔ esiae? Mina woa ŋutɔwo naɖo eŋu. Eye mina míakpɔ nusi Ðasefowo kple amesiwo menye Ðasefowo o siaa ate ŋu asrɔ̃ tso wofe nutefekpɔkpɔwo me.
[Nya si ɖe dzesi si le axa 4]
Yehowa Ðasefo siwo le Germany la to yometiti sesẽwo me fe geɖe le fe alafa 20 lia me ŋutasẽdziɖuɖu evea siaa te
[Nya si ɖe dzesi si le axa 4]
“Ŋutasẽdziɖuɖuwo fe ŋusẽ metɔ ɖe dunyahenyawo ko dzi o. Wodi be woatsɔ ameti bliboa ake yewo.”
Ðk. Clemens Vollnhals
[Nɔnɔmetata si le axa 4]
Woxɔ Kusserow fe fomea fe ablɔɖe le wo si le asimaɖemaɖe le wofe xɔse ŋu ta
[Nɔnɔmetata si le axa 4]
Wowu Johannes Harms le Nazi gaxɔ aɖe me ɖe efe dzixɔsewo ta


text: 4 Le ŋkeke mamlɛawo me la,*Yehowa fe afe fe to la+Ali ke sesĩe ahakɔ ta agbɔ towo ŋu,Eye wòafo togbɛwo ta;Eye dukɔwo afo zi ɖe eŋu.+2 Eye dukɔ geɖewo ava agblɔ be:“Miva míayi Yehowa fe to la dzi,Míayi Yakob fe Mawu fe afe la me.+Afia efe mɔwo mí,Eye míazɔ efe tofewo.”Elabena sedede* atso Zion,Eye Yehowa fe nya atso Yerusalem.3 Atso afia na dukɔ geɖewo,+Eye wòatso nya me na dukɔ sesẽwo va se ɖe didife ke.Woatsɔ wofe yiwo atu agblenuwoe,Eye woatsɔ wofe akplɔwo atu hɛ gobɛwoe.+Dukɔ magatsɔ yi ɖe dukɔ ŋu azɔ o,Eye womagasrɔ̃ aʋawɔwɔ azɔ o.+4 Wo dometɔ ɖe sia ɖe abɔbɔ nɔ efe wainka kple efe gboti te bɔkɔɔ,+Eye ame aɖeke mado voɖi na wo o,+Elabena aʋakɔwo fe Yehowa fe nue gblɔe.5 Dukɔwo dometɔ ɖe sia ɖe azɔ le efe mawu fe ŋkɔ me,Ke míawo ya míazɔ le Yehowa mía Mawu fe ŋkɔ me+ ɖaa tegbee.6 Yehowa be: “Gbe ma gbe la,Mafo ame siwo le bu tɔm la nu fu,Eye mafo ame siwo wonya de gbe,+Kple ame siwo mewɔ fui la nu fu.7 Mana ame siwo le bu tɔm la nasusɔ,+Eye ame siwo wonya ɖo ɖe didife la nazu dukɔ sesẽ;+Eye Yehowa aɖu fia ɖe wo dzi le Zion To la dzi,Tso fifia yi mavɔmavɔ me.8 Ke wò la, Oo lãhawo fe gbetakpɔxɔ,Wò, Zion vinyɔnu fe togbɛ,+Dziɖuɖu gbãtɔ* atrɔ ava na wò,+Ɛ̃, Yerusalem vinyɔnu fe fiaɖufe la, atrɔ ava na wò.+9 Azɔ nu ka ŋutie nèle afa dom ale?Ðe fia aɖeke mele mewò oa,Alo ɖe wò aɖaŋuɖola ku,Hafi nèle veve sem abe nyɔnu si le ku lém enea?+10 Oo Zion vinyɔnu, fo togotogoe nànɔ ŋeŋemAbe nyɔnu si le ku lém ene,Elabena àʋu le dua me aɖanɔ gbe me.Eye àyi Babilon ke,+Afi mae woaxɔ na wò le;+Afi mae Yehowa agbugbɔ wò afle tso wò futɔwo si me le.+11 Azɔ dukɔ geɖewo afo takpli ɖe ŋuwò;Eye woagblɔ be: ‘Migblẽ kɔ ɖo na Zion,Eye mina míafe ŋku nakpɔ nu si adzɔ ɖe Zion dzi.’12 Ke womenya Yehowa fe susuwo o,Womese efe tameɖoɖowo* gɔme o;Elabena afo wo nu fu abe ale si wofoa nukubablawo nu fu ɖe nukufofe ene.13 Oo Zion vinyɔnu, tso nàfanya nu;+Elabena mana wò dzo nazu gayibɔ,Eye mana wò afɔkliwo nazu akɔbli,Eye àgbã dukɔ geɖewo gudugudu;+Àtsɔ viɖe foɖi si dukɔwo kpɔ la aɖe adzɔgbe na Yehowa,Eye àtsɔ wofe kesinɔnuwo ana anyigba blibo la fe Afetɔ la.”+


text:
Aleke Mawɔ Anɔ Te Ðe Enu Ne Afɔku aɖe Dzɔ?
Sɔhɛwo Biana Be . . .
Aleke Mawɔ Anɔ Te Ðe Enu Ne Afɔku aɖe Dzɔ?
“Nukatae wòle be ŋɔdzinuwɔlawo nawu danye?”—Kevin. *
“[Do ŋgɔ na September 11] la, mekpɔa dzidzɔ ɖe tomemɔwo ŋu. Fifia la mebua alesi wòate ŋu adzɔe be maku atsi eme ŋu le esi woate ŋu ada tu ɖe eme ta.”—Peter.
WOWU Kevin dada le September 11, 2001, esi wodze Xexeame Katã fe Asitsafegã dzi le New York City. Togbɔ be womewu Peter fe ame aɖeke ŋɔdzitɔe nenema o hã la, nudzɔdzɔawo gakpɔtɔ kpɔa ŋusẽ ɖe edzi kokoko.
Woka nya ta le nyadzɔdzɔ aɖe me be: “September 11 fe [amedzidzedzea] ŋuti kuxiwo gakpɔtɔ le ŋusẽ kpɔm ɖe ɖevi akpe nanewo fe susu dzi kokoko le New York, eye le wo dometɔ geɖe gome la, woate ŋu atsi kplii.” Nublanuitɔe la, “seselelãmekuxi siwo le fu ɖem na ɖevi siwo menɔ afɔkutefea ŋutɔŋutɔ o la sɔ kple esiwo kpɔ etefe tẽ la tɔ.” *
Nusiawo tɔgbe kee dzɔna le afɔku bubuwo hã gome, abe bɔmb si edala ɖonɛ be yeaku faa si wodana le Israel kple tu siwo wodana yakatsyɔ le tefe bubuwo ene. Eŋununyala aɖe gblɔ le nusi tudada alea gblẽna le ame fe seselelãme ŋu la ŋu be: “Ne [ɖeviawo] ɖale afisi didi agbadrofe 2,000 hã la, nudzɔdzɔ siawo ate ŋu adzi [wofe] dzimaɖitsitsi ɖe edzi kokoko.”
Nuka gbɔe wòtsona? Ne afɔku dzɔ la, woɖea nudzɔdzɔa ŋuti nɔnɔmetata wɔdɔɖeamedzi gbogbowo fiana ɖeviwo kpɔna le nyadzɔdzɔwo me. Woɖea ŋɔdzinuwɔlawo fe bɔmb dada tsodzikafonamewo, tudada le sukuwo, kple dzɔdzɔmefɔkuwo fiana zi gbɔ zi geɖe, si nana wòsesẽna na ɖevi geɖewo be woaŋlɔ nudzɔdzɔawo be. Mewɔ nuku o be, numekuku aɖe si wowɔ na New York City fe Agbalẽsrɔ̃nya Dzikpɔlawo ɖee fia be: “Esi Xexeame Katã fe Asitsafegãa gbã ɣleti ade megbe la, sukuvi 8,266 dometɔ 76 le alafa me gakpɔtɔ bua ŋɔdzinuwɔlawo fe amedzidzedzea ŋu edziedzi.”
Míele ɣeyiɣi si Biblia yɔ be “ɣeyiɣi vɔ̃wo” me. (Timoteo II, 3:1-5) Aleke nàwɔ ado dzi ne afɔkuwo dzɔ? *
Nusita Nya Vɔ̃wo Dzɔna
Mɔ ɖeka si dzi nàte ŋu ato anɔ te ɖe seselelãme siwo wu tsɔtsɔ na wò nue nye alesi nàwɔ wo ‘tamebubuŋutete si me kɔ’ ŋudɔ. (Petro II, 3:1) Dze agbagba nàbu nuwo ŋu alesi dze eye wòasɔ kple Mawu fe nukpɔsusu. Le kpɔɖeŋu me, ɖewohĩ ahiã be nàɖo ŋku edzi be afɔku geɖewo dzɔna esi wònye be “azãgbewo kple nuɖiɖeame li” ta. (Nyagblɔla 9:11) Yesu Kristo wɔ esia fe kpɔɖeŋu esi wòfo nu tso Siloa-mɔ̃ fe mumu ŋu. Ame 18 ye ku le afɔku ma si dzɔ le nutoa me la me. Gake Yesu na eme kɔ be menye Mawue he to na amesiwo tsi eme la o. Afɔkutefe nɔnɔ le ɣeyiɣi vɔ̃ dzie na woku. (Luka 13:1-5) Nyatefenya sia ŋububu ate ŋu akpe ɖe ŋuwò nàbu afɔkuwo ŋu le mɔ si sɔ nu.
Tamebubu nyuie hã ate ŋu ana nàfo asa na ‘dzikudodo ɖe Yehowa’ ŋu kple fɔbubu eyama ɖe afɔku siwo dzɔ ɖe dziwò ta. (Lododowo 19:3) Yehowae nye “akɔfafawo katã fe Mawu” ke menye míafe nɔnɔme wɔnublanuiwo tsofe o. (Korintotɔwo II, 1:3) Ne nya vɔ̃wo dzɔ ɖe mía dzi la, ele be míate ɖe eyama ŋu—ke mele be míado dziku ahate ɖa tso eŋu o. De ŋugble le Biblia me nya siwo le Yakobo 1:13 ŋu: “Amesi wote kpɔ la, megagblɔ bena, Mawue te ye kpɔ o; elabena womate ŋu ate Mawu akpɔ kple nuvɔ̃ o, ke eya ŋutɔ la metea ame aɖeke kpɔna o.” *
Afɔku aɖe si dzɔ fe alafa nanewo enye esia le Titina Ɣedzefe ate ŋu ana nya sia me nakɔ. Biblia gblɔ na mí be ame ɖeka pɛ si tsi agbe le afɔku ma me ka nya ta be: “Mawu fe dzo ge tso dzifo dze alẽawo kple dɔlaawo dzi hefiã wo.” (Hiob 1:16) Afɔku dziŋɔ ka gbegbee nye ema! Edze fã be ŋutsu sia si vɔvɔ̃ ɖo la susui be Mawu gbɔe wòtso. Ke hã menye Mawu gbɔe wòtso o. Hiob 1:7-12 ɖee fia be menye Mawue dɔ dzoa ɖa o, ke boŋ Mawu fe Futɔ—Satana Abosam ye!
Nudzɔdzɔ tɔxɛ aɖee wònye: Yehowa na mɔɖeɖe tɔxɛ Satana be wòado Hiob fe fɔmaɖimaɖi kpɔ. Eyata mègatso nya me enumake be Satana gbɔe dzɔdzɔmefɔkuwo abe ahom sesẽwo kple tsiɖɔɖɔ ene tso tẽ o. * Togbɔ be ele nenema hã la, Biblia gblɔ be ‘xexeme blibo la katã le vɔ̃ɖitɔ la si me.’ (Yohanes I, 5:19) Eyata ate ŋu azã amegbetɔwo atsɔ ahe afɔkuwo kple gbegblẽ vɛ.
Gake mele be mɔkpɔkpɔ nabu ɖe mí o. Gade ŋugble le nudzɔdzɔ bubu aɖe si ŋu wofo nu tsoe le Biblia me le Samuel I, 22:12-23 me ŋu kpɔ. Wofo nu tso nunɔla wɔnutefe aɖewo fe fufofo kple wofe fome siwo wowu ŋutasesẽtɔe ŋu le afima. Ðikeke mele eme o be Satana wɔ akpa aɖe le ŋusẽdodo Fia Saul sẽŋuta la be wòawɔ nuvlo sia me. Gake nutefewɔla Dawid, amesi hã va zu fia emegbe, ŋlɔ Psalmo 52 lia, afisi wògblɔ kakaɖedzi si le esi be Mawu aɖe ŋutsu vɔ̃ɖi siwo kpɔ gome le afɔku ma hehe vɛ me la ɖa ŋu nya.—Psalmo 52:7.
Nenema ke egbea la, àte ŋu aka ɖe edzi be Mawu maɖe mɔ tegbee ɖe amewuwu kple ŋutasẽnu siwo Abosam ʋãa amewo wowɔna ŋu o. Susu si tae nye be Biblia do ŋugbe be etefe madidi o Mawu azã Via, Yesu ‘wòagblẽ Abosam fe dɔwɔwɔwo.’ (Yohanes I, 3:8) Mlɔeba la, nusiwo Satana gblẽ dometɔ suetɔ kekeake gɔ̃ hã maganɔ anyi o. Mawu ato tsitretsitsi dzi agbɔ agbe amesiwo ku nublanuitɔe le ŋutasẽnu dziŋɔwo me alo le ŋɔdzinuwɔlawo si me.—Dɔwɔwɔwo 24:15.
Mɔ Nyui Siwo Dzi Nàto Anɔ Te Ðe Enu
Mɔkpɔkpɔ sia si Biblia nana la ate ŋu akpe ɖe ŋuwò be vɔvɔ̃ nagaɖu dziwò o. Gake afɔɖeɖe nyui bubu aɖewo hã li siwo nàte ŋu aɖe. Le kpɔɖeŋu me, de dzesi Biblia me gɔmeɖose si le Lododowo 12:25. Wò dzimenyawo gbɔgblɔ na ame bubuwo koe ate ŋu ana “xɔlɔ̃nya” si dea dzi fo na ame nasu asiwò. Esia wɔwɔ akpe ɖe ŋuwò nàde dzesii hã be menye wò ɖekae le nɔnɔme sesẽ sia me tom o. Eyata ne nuxaxa wu tsɔtsɔ na wò la, ke dze agbagba nàgblɔ wò dzimenyawo na dziwòlawo alo Kristo-hamea me tɔ tsitsi aɖe. *
Aɖaŋuɖoɖo bubu enye si: Mèganɔ nudzɔdzɔ wɔnublanui siwo woɖena le television dzi kpɔm fũ o. Ðeko esia ana wòasesẽ na wò ŋutɔ be nàŋlɔ nusiwo ɖea fu na wò be.—Psalmo 119:37.
Kristotɔe nènyea? Ekema do vevie wò Kristotɔ fe dɔwɔnawo. (Filipitɔwo 3:16) Dɔwɔna mawo dometɔ ɖekae nye kpekpewo dede ɖekae kple hati Kristotɔwo kpakple wò dzixɔsewo gbɔgblɔ na ame bubuwo. (Hebritɔwo 10:23-25) Esia akpe ɖe ŋuwò be màganɔ nusiwo ana nàlé blanui ŋu bum o. Ðeko ɖokuiwò ɖeɖe ɖe aga ana nu nagblẽ le ŋuwò—le seselelãme kple gbɔgbɔ me siaa.—Lododowo 18:1.
Biblia xexlẽ gbesiagbe ate ŋu anye kpekpeɖeŋu nyui aɖe le nɔnɔme sesẽ ɖesiaɖe me. Sɔhɛ aɖe si ŋkɔe nye Loraine dada nɔ kansa lém vevie eye efe agbe ɖo kudonu. De dzesi alesi Loraine nɔ te ɖe nɔnɔme wɔnublanui ma nui: “Meɖo ŋku edzi be mexlẽ Hiob fe agbalẽa zi gbɔ zi geɖe le nɔnɔme sesẽa me. Psalmowo hã nye akɔfafatsofe gã aɖe nam. Ne mexlẽ akɔfanya siwo le Ŋɔŋlɔawo me la, mesenɛ le ɖokuinye me abe Yehowae le asikplam kɔ nam ene.” Nɔvianyɔnu Mishael hã gblɔ be: “Ne ŋkeke ɖeka to ŋunye nyemexlẽ Biblia o la, ewɔa dɔ ɖe dzinye. Nye susu gatrɔna ɖe nu gbegblẽwo ŋububu ŋu. Biblia xexlẽ na ŋusẽdodo si mehiã la su asinye be matsɔ to ŋkeke ɖesiaɖe me.”
Ne nu bu na wò—vevietɔ ne wò lɔlɔ̃tɔ aɖe ku la—agbalẽ gbadza si nye Ne Wò Lɔlɔ̃tɔ aɖe Ku * xexlẽ ate ŋu afa akɔ na wò ale gbegbe. Gbɔ dzi ɖi nàxlẽ ŋɔŋlɔ siwo katã woyɔ eye nàde ŋugble le wo ŋu. De ŋugble hã tso tsitretsitsimɔkpɔkpɔa ŋu. Loraine gblɔ be: “Mekpɔnɛ le susu me abe ɖe wofɔ danye tso ku me ɖe tsitre wògbɔna ŋutɔŋutɔ ene. Mekpɔnɛ le susu me be ele gbɔgblɔm be: ‘Megbɔ. Nukae nèɖa be míaɖu fiẽ sia?’ Esia nana mekoa alɔgbɔnu.”
Ŋuɖoɖo ɖe Yehowa ŋu le gbedodoɖa me hã ate ŋu ado ŋusẽ wò alesi dze be nàdo dzi le afɔku sesẽtɔwo me. Loraine gblɔ be: “Menɔ xɔa me hafi danye ku. Mebia Yehowa enumake be wòado ŋusẽm be mado dzi ato eme. Mekpɔe be Mawu fe ŋutifafa su asinye enumake.” Wò gbedodoɖawo na Yehowa nanɔ tẽ. Na wòanya alesi tututu nèsena le ɖokuiwò me. Hakpala gblɔ be: “Mitrɔ miafe dzi fo ɖe eŋku me.”— Psalmo 62:9.
Esi ɣeyiɣiawo va le yiyim la, nuxaxa adzi ɖe edzi le anyigba dzi godoo. (Timoteo II, 3:13) Ke hã Biblia la do ŋugbe be: “Woatsrɔ̃ ame vlowo . . . Ke ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.” (Psalmo 37:9-11, 29) Mɔkpɔkpɔ sia me léle ɖe asi akpe ɖe ŋuwò be nànɔ te ɖe afɔkuwo nu dzidzedzetɔe.
[Etenuŋɔŋlɔwo]
^ mm. 3 Míetrɔ ŋkɔ aɖewo.
^ mm. 6 Tagbɔdɔdala bibiwo gblɔe be, dzesi mawo ate ŋu anye tɔtɔ le susu me, drɔ̃e dziŋɔwo kuku, ameɖokui ɖeɖe ɖe aga, gbesiagbenuwɔna si megadzroa ame o, fɔbuameɖokui fe seselelãme kpakple dzikudodo.
^ mm. 9 Togbɔ be afɔku gãwo koŋ ŋutie nyati sia le nu fom tsoe hã la, aɖaŋuɖoɖoawo ate ŋu asɔ ne nya vɔ̃ aɖe dzɔ ɖe ame dzi tẽ, abe ame fe ame vevi aɖe fe ku ene.
^ mm. 12 Ne èle nusita Mawu ɖe mɔ ɖe vɔ̃ɖinyenye ŋuti numeɖeɖewo dim la, ke kpɔ agbalẽ si nye Subɔ Mawu Vavã Ðeka Kolia La fe ta 7 lia si Yehowa Ðasefowo ta.
^ mm. 14 Kpɔ “Nyabiabia Siwo Tso Exlẽlawo Gbɔ” si dze le Eŋlisigbe me Gbetakpɔxɔ December 1, 1974 tɔ me.
^ mm. 18 Le nɔnɔme siwo me nuxaxa fũ alo blanuiléle ge ɖe nyaa me le la, ahiã godoo be woadi atikewɔwɔ fe mɔ.
^ mm. 22 Yehowa Ðasefowoe tae.
[Nɔnɔmetata si le axa 18]
Nunya anɔ eme be naɖe nɔnɔmetata wɔnublanui siwo woɖena le television dzi kpɔkpɔ fũ dzi akpɔtɔ


text:
Amagbe-gbledelawo kple Edzralawo fe Habɔbɔ si le Keta Nutomea do ɖe ablɔdzi heɖe wofe vevesesewo ɖe go ku ɖe ɖoɖo yiwo le tome hena tomemikuku le atsiafua me le nutoa me fe nyawo ŋu.
Ɖeɖefia wɔna sia yi edzi le Yawoɖa, dzinu sia fe ŋkeke ewoa gbe le Anloga hetsi tre ɖe atsiafua fe dzidzime yi woɖo be woaza si nye, agbadzrofe akpe etɔ sɔŋ le amia kuku mea ŋuti.
Ŋgɔnɔlawo na habɔbɔa be, nenye be woza atsiafua fe dzidzime ma gbegbe na amiakukua, agblẽ nu geɖe le yewo ŋu alebe fukpekpe kple aɖukliɖuɖuwo naga sɔgbɔ ɖe edzi na yewo le nutoa me.
Dziɖuɖu na mɔɖeɖe amiku-dɔwɔfe, Swiss African Oil Company le fe 2016 me be wòaku ami le atsiafuwo me si lɔ̃nutome dziɖutakpeha atɔ̃aɖewo sɔŋ ɖe eme le Volta Nutoa me.
Ke habɔbɔa fe vɔvɔe nye be dɔwɔfe sia fe wɔnawoa, agblẽ nu le yewo fe gbesiagbe dɔwɔnawo ŋu si na be, togbɔ be amikukua medze egɔme haɖe o ha, wode asi ɖeɖefiawɔwɔ me xoxo.
Le wɔna me nyitsɔ ma, dumevi geɖe siwo fe susu wɔ ɖeka kple ɖeɖefiawɔlawoa, do le agbɔsɔsɔ me henɔ nudodo dzĩwo me. Alebe, wowu wofe azɔlia nu ɖe Nutome Dziɖutakpeha me le Keta, afi si wotsɔ wofe vevesese siwo wolé ɖe agbalẽ dzia, de asi na Mɔmefia, Afetɔ Seth Yormewu be wòato edzi aɖo Dukplɔla Nana Akufo-Addo gbɔ.
Nuŋlɔɖi aɖe siwo azɔlizɔlawo lé ɖe asi le wɔna mea, fe ɖewo yi ale: “Mawu ɖee Wotrɔ asi le míafe atsiafua ŋu hena abɔlu-nyinyi menye amikuku o, Amikukua avagblẽ míafe atsiafua kple anyigba dome, Míedzi amedzro aɖeke le Aŋlɔ-nyigba dzi hena amikuku o.”
Ɖeɖefiawɔlawo de dzesie kple vevesese be, esi wònye tɔsidɔe yewo dometɔ gbogbotɔwo wɔnaa, ne wòva eme be amikukua dze egɔmea, atsiafua agblẽ eye tsi si yewoyɔnãtso tome hena agbleme- nukuviwoa, agblẽ si aɖe fu na yewo.
Le ema ta, wodoe ɖe dziɖuɖua gbɔ be wòadzi mɔnu bubu hena atsiafua ŋudɔwɔwɔ be wòado agbledede kple tɔsisi boŋ ɖe ŋgɔ si aɖe vi na yewo ke manye be wòaɖe mɔ be amikuku naɖo tome si ade dumeviwo abe akpe alafa ade sɔŋ enea, fe agbe xaxa me o.
Eŋlɔla: Shelter Gakpey/voltaonlinegh.com


text:
Aleke Woawɔ Ahe Ŋutifafa Ava Anyigba Dzi?
Ale si Biblia ɖo eŋui
Ŋutifafa ava anyigba dzi gake manye to amegbetɔwo fe agbagbadzedze me o. Ke boŋ Mawu Fiaɖufe, dziɖuɖu si le dzifo, si dzi Yesu le fia ɖum le lae ahe ŋutifafaa vɛ. Kpɔ nya siwo Biblia gblɔ tso mɔkpɔkpɔ wɔnuku sia ŋu la ɖa.
Mawu atsi “aʋawɔwɔwo nu va se ɖe anyigba fe mlɔenu ke,” eye wòato esia me awɔ ɖe ŋugbe si wòdo be yeana “ŋutifafa nanɔ ame siwo ŋu [yekpɔa] ŋudzedze ɖo la dome le anyigba dzi” la dzi.—Psalmo 46:10; Luka 2:14.
Mawu Fiaɖufe si le dzifo la aɖu anyigba bliboa dzi. (Daniel 7:14) Dziɖuɖu sia si aɖu xexea me katã dzi la aɖe dulɔlɔ̃ si gbɔ aʋawɔwɔ geɖe tsona la ɖa keŋkeŋ.
Woyɔ Yesu ame si nye Mawu Fiaɖufea fe Fia la be “ŋutifafafia” eye akpɔ egbɔ be “sefeɖo manɔe na ŋutifafa” o.— Yesaya 9:5, 6.
Womaɖe mɔ na ame siwo ɖoe kplikpaa be ŋutasẽnuwo koe yewoanɔ wɔwɔm la be woanɔ Fiaɖufe ma te o, elabe Mawu fe “luʋɔ léa fu . . . ame si lɔ̃a ŋutasẽnuwɔwɔ.”—Psalmo 11:5; Lododowo 2:22.
Mawu fiaa eteviwo ale si woanɔ ŋutifafa me kple wo nɔewo. Eye Biblia ɖɔ nu nyui siwo le dodom tso nufiame sia me ale: “Woatsɔ wofe yiwo atu kodziwoe, eye woatsɔ wofe akplɔwo atu hɛ gobɛwoe; dukɔ magatsɔ yi ɖe dukɔ ŋu azɔ o, eye womagasrɔ̃ aʋawɔwɔ hã azɔ o.”—Yesaya 2:3, 4.
Fifia gɔ̃ hã la, ame miliɔn geɖe siwo le xexea me godoo le ale si woanɔ ŋutifafa me kple wo haviwo srɔ̃m tso Mawu gbɔ. (Mateo 5:9) Togbɔ be míenye gbegbɔgblɔ vovovo dolawo eye míetso dukɔ siwo wu 230 me hã la, míegbe be mímatsɔ yi ɖe mía haviwo ŋu o.
Yehowa Ðasefowo le ale si woanɔ ŋutifafa me kple wo haviwo la srɔ̃m egbea


text: 16 Mlɔeba Yehowa gblɔ na Samuel be: “Ɣekaɣi nànɔ konyi fam le Saul+ ta ase ɖo, evɔ wònye megbee be magaɖu fia ɖe Israel dzi o?+ De ami wò lãdzo la me,+ eye nàdze mɔ. Madɔ wò ɖe Betlehemtɔ Isai+ gbɔ, elabena metia fia na ɖokuinye le viawo dome.”+2 Ke Samuel gblɔ be: “Aleke mawɔ ayi? Ne Saul see la, awum.”+ Eye Yehowa gblɔ nɛ be: “Kplɔ nyivi aɖe ɖe asi, eye nàgblɔ be: ‘Vɔ sa gee meva na Yehowa.’3 Eye nàkpe Isai va vɔsafea; ekema mana nànya nu si nàwɔ. Si ami na ame si dzi matɔ asi na wò la nam.”+4 Samuel wɔ nu si Yehowa gblɔ la. Esi wòva ɖo Betlehem+ eye dumemetsitsiawo kpɔe la, woɖi vo, eya ta wobiae be: “Ŋutifafae nèhe vɛa?”5 Eɖo eŋu be: “Ŋutifafae. Vɔ sa gee meva na Yehowa. Mikɔ mia ɖokuiwo ŋu, ne miava vɔsafea kplim.” Eye wòkɔ Isai kple viawo ŋu hekpe wo va vɔsafea.6 Esi woge ɖe eme, eye wòkpɔ Eliab+ la, egblɔ be: “Vavãe Yehowa fe amesiamina lae nye esi le eŋkume.”7 Ke Yehowa gblɔ na Samuel be: “Mègakpɔ efe dzedzeme kple efe atsudzɔdzɔ o,+ elabena megbee. Elabena menye ale si amegbetɔ kpɔa nue nye ale si Mawu kpɔa nui o, elabena nu si le dzedzem koe amegbetɔ kpɔna, ke Yehowa ya kpɔa keke dzi me ke.”+8 Eye Isai yɔ Abinadab+ wòva to Samuel ŋkume, ke egblɔ be: “Yehowa metia eya hã o.”9 Emegbe Isai na Sama+ va yi, ke egblɔ be: “Yehowa metia eya hã o.”10 Ale Isai na viawo dometɔ adre va to Samuel ŋkume, gake Samuel gblɔ na Isai be: “Yehowa metia wo dometɔ aɖeke o.”11 Eye Samuel bia Isai be: “Viwò ŋutsuviawo katãe nye esia?” Eɖo eŋu be: “Ekpɔtɔ ɖevitɔ+ la, eye ele alẽwo kplɔm.”+ Eye Samuel gblɔ na Isai be: “Dɔ woayi aɖakplɔe vɛ, elabena míanɔ anyi aɖu nu o, va se ɖe esime wòva afi sia hafi.”12 Eya ta edɔ woyi ɖakplɔe vɛ. Ðekakpuia biã, efe ŋkuwo nya kpɔ, eye wòdze ɖeka.+ Eye Yehowa gblɔ be: “Tso nàsi ami nɛ, elabena eyae!”+13 Eya ta Samuel tsɔ lãdzo si me ami le la,+ eye wòsi ami nɛ le nɔviawo ŋkume. Eye Yehowa fe gbɔgbɔ va David dzi tso gbe ma gbe.+ Emegbe Samuel tso hedze mɔ yi Rama.+14 Eye Yehowa fe gbɔgbɔ dzo le Saul dzi,+ eye gbɔgbɔ vɔ̃ɖi aɖe tso Yehowa gbɔ va le fu ɖem nɛ vevie.+15 Eye Saul fe subɔviwo gblɔ nɛ be: “Kpɔ ɖa, gbɔgbɔ vɔ̃ɖi aɖe tso Mawu gbɔ le fu ɖem na wò.16 Mía afetɔ, míeɖe kuku, ɖe gbe na wò subɔvi siwo le ŋkuwòme, ne woadi ŋutsu aɖe si bi ɖe saŋkufofo me nyuie la vɛ.+ Eye ne gbɔgbɔ vɔ̃ɖi si tso Mawu gbɔ la va dziwò la, ekema wòafo saŋku, ne wòaka ɖe eme na wò.”17 Eya ta Saul gblɔ na efe subɔviawo be: “Midi ŋutsu aɖe si nya saŋkufofo nyuie la nam, eye miakplɔe vɛ nam.”18 Subɔviawo dometɔ ɖeka gblɔ nɛ be: “Kpɔ ɖa, mekpɔ Isai, Betlehemtɔ la fe viwo dometɔ ɖeka si bi ɖe saŋkufofo me, dzi le efo eye wònye aʋakalẽtɔ.+ Enya nufofo, eye wòdze ɖeka hã,+ eye Yehowa li kplii.”+19 Eye Saul dɔ ame ɖo ɖe Isai gbɔ be woagblɔ nɛ be: “Ðo viwò David, si le lãhawo gbɔ la ɖem.”+20 Ale Isai kplɔ tedzi ɖeka, eye wòtsɔ abolo kple wain lãgbalẽgolo ɖeka kpakple gbɔ̃vi ɖeka, eye wòtsɔ wo kpe ɖe via David ŋu ɖo ɖe Saul.21 Ale David va Saul gbɔ, eye wòsubɔe.+ Saul va lɔ̃e ŋutɔ, eye wòzu efe adekplɔvi.22 Eya ta Saul dɔ ame ɖo ɖe Isai gbɔ be woagblɔ nɛ be: “Meɖe kuku, na David nanɔ gbɔnye asubɔm, elabena efe nu nyo ŋunye.”23 Eye ne Mawu fe gbɔgbɔ vɔ̃ɖi la va Saul dzi la, ekema David foa saŋku, ale be Saul kpɔa gbɔdzɔe, eye wòkana ɖe eme nɛ, eye gbɔgbɔ vɔ̃ɖi la dzona le edzi.+


text:
“Akpe Na Mi Ðe Lɔlɔ̃ Gã Si Le Mia Si Na Amewo Ta”
“Akpe Na Mi Ðe Lɔlɔ̃ Gã Si Le Mia Si Na Amewo Ta”
ETSO NYƆ! ŊLƆLA SI LE RUSSIA GBƆ
▪ Le Chita, si nye du aɖe si le Siberia fe ɣedzefe gome la, Yehowa Ðasefowo fe hame aɖe wɔa Kristotɔwo fe kpekpewo le sukuxɔ aɖe me va se ɖe esime woʋu yi wofe Fiaɖufe Akpata yeye me. Esi Ðasefoawo léa be na sukuxɔa wònɔa dzadzɛ, wodzraa nu siwo gblẽ le eŋu la ɖo, eye wonyoa dome hedoa vivi ɖe ame ŋu ta la, sukua dzi kpɔlawo ŋlɔ akpedalɛta aɖe na hamea.
Lɛtaa me nya aɖewoe nye: “Akpe na mi ɖe lɔlɔ̃ gã si le mia si na amewo ta, si ɖea dzesi fãa na ame sia ame si ŋu miete ɖo; akpe na mi ɖe nya nyui kaka dɔ kple amedɔ siwo miewɔna na amewo katã la ta. Míaŋlɔ ŋusẽ nyui siwo míekpɔ ɖe mía dzi le dɔwɔwɔ aduadu kpli mi hena fe geɖe me la be gbeɖe o, si ɖee fia be, ame siwo xɔ Mawu dzi se la nɔa dzadzɛ, léa fɔ ɖe dɔ ŋu, nyoa dɔme, eye fo wo katã ta la, wonyea ame siwo si taɖodzinu vavã kple xɔse nɔna eye gɔmesese nɔa wofe agbe ŋu.” Yehowa Ðasefoawo kpɔ ŋudzedze ɖe kafukafunya mawo ŋu.
▪ Wokpe Yehowa Ðasefowo fe alɔdzedɔwɔfe si le Russia la tefenɔla aɖe be wòava kpɔ gome le wɔna tɔxɛ aɖe si ŋu St. Petersburg nutoa dzi kpɔlawo wɔ ɖoɖo ɖo la me, le tefe si didi tso Chita gbɔ, abe kilometa 5,500 lɔfo ene, le efe ɣetoɖofekpa dzi. Nu ka tae wokpee ɖo? Ƒe sia fe ne sno nyi vɔ la, Ðasefo siwo le nutoa me kpea asi ɖe gbeɖuɖɔ gbogbo siwo tsia mɔdodo aɖe si didi kilometa 60 dzi, si medidi tso alɔdzedɔwɔfea gbɔ o, la lɔlɔ ŋu. Dumegã aɖe tsɔ ɖaseɖigbalẽ aɖe na alɔdzedɔwɔfea tefenɔlaa bubutɔe tsɔ ɖe wofe ŋudzedzekpɔkpɔ fia ɖe dɔ nyui sia si wowɔna le nutoa me la ta. Eye vavalawo si akpe kplokplokplo dzidzɔtɔe. Eɖe dzesi ŋutɔ be esi wɔnaa nɔ edzi yim eye nutoa me nufola aɖe wɔ vodada le Mawu fe ŋkɔ Yehowa yɔyɔ me la, vavala geɖe siwo menye Ðasefowo o la ɖɔ eyama ɖo enumake, si ɖee fia be wonya Mawu fe ŋkɔa kple ame siwo ŋu ŋkɔ ma le la siaa nyuie.
Gbefãɖeɖedɔ si Yehowa Ðasefowo, siwo ade 150,000 le Russia, wɔna le dutofo la koŋue na ameawo nya Mawu fe ŋkɔ la. Wofe taɖodzinue nye be yewoayi ‘lɔlɔ̃ gã si le yewo si na amewo’ la ɖeɖe fia dzi to Biblia me gbedeasi fakɔnamea gbɔgblɔ na ame siwo katã alɔ̃ be yewoasee la me.—Mateo 22:39.—g08 08-E.
[Nɔnɔmetata si le axa 25]
Russia alɔdzedɔwɔfea xɔ ɖaseɖigbalẽ le dɔ nyui si wowɔna ta


text:
Yairo vinyɔnu; nyɔnu aɖe ka asi Yesu fe awu ŋu (18-26)
Yesu da dɔ na ŋkuagbãtɔwo kple aɖetututɔ aɖe (27-34)
Nuŋeŋe la sɔ gbɔ, ke dɔwɔlawo ya mede ha o (35-38)
9 Eya ta eɖo tɔdziʋu tso fu la yi wo de.+2 Eye kpɔ ɖa, wokɔ lãmetututɔ aɖe ɖe aba dzi va egbɔ. Esi Yesu kpɔ wofe xɔse la, egblɔ na lãmetututɔa be: “Vinye, wò dzi nedze eme, wotsɔ wò nu vɔ̃wo ke wò.”+3 Ke agbalẽfialawo dometɔ aɖewo gblɔ le wo nɔewo dome be: “Ŋutsu sia le busunya gblɔm.”4 Ke esi Yesu nya wofe susu ta la, ebia wo be: “Nu ka tae miele nu vɔ̃ɖiwo ŋu bum le miafe dzi me?+5 Le kpɔɖeŋu me, kae bɔbɔ wu, be woagblɔ be: ‘Wotsɔ wò nu vɔ̃wo ke wò’ loo, alo be woagblɔ be: ‘Tso nàzɔ’?+6 Ke be miadze sii be ŋusẽ le Amegbetɔvi la si be wòatsɔ nu vɔ̃wo ake le anyigba dzi la . . .” egblɔ na lãmetututɔ la be: “Tso, nàtsɔ wò aba, eye nàyi afewò me.”+7 Eye wòtso hedzo yi afe me.8 Esi amehawo kpɔ esia la, vɔvɔ̃ ɖo wo ŋutɔ, eye wokafu Mawu, ame si tsɔ ŋusẽ sia gbegbe na amegbetɔwo.9 Esi Yesu tso afi ma va yina la, ekpɔ ŋutsu aɖe si ŋkɔe nye Mateo wòbɔbɔ nɔ adzɔxɔfe, eye wògblɔ nɛ be: “Dze yonyeme.” Enumake wòtso dze eyome.+10 Emegbe esime Yesu kple efe nusrɔ̃lawo le nuɖukplɔ̃ ŋu le Mateo fe me la, kpɔ ɖa, adzɔxɔlawo kple nu vɔ̃ wɔla gbogbo aɖewo va nɔ kplɔ̃a ŋu kpli wo.+11 Ke esi Farisitɔwo kpɔ esia la, wobia efe nusrɔ̃lawo be: “Nu ka tae miafe nufiala ɖua nu kple adzɔxɔlawo kpakple nu vɔ̃ wɔlawo?”+12 Esi wòsee la, egblɔ be: “Ame siwo le lãmesẽ me la mehiã gbedala o, ke boŋ dɔnɔwoe hiãe.+13 Eya ta miyi ɖasrɔ̃ nu si nya sia fia: ‘Nublanuikpɔkpɔ dim mele, menye vɔsa o.’+ Elabena menye ame dzɔdzɔewo yɔ gee meva o, ke boŋ nu vɔ̃ wɔlawoe.”14 Eye Yohanes fe nusrɔ̃lawo va egbɔ hebiae be: “Nu ka tae míawo kple Farisitɔwo míetsia nu dɔna, evɔ wò nusrɔ̃lawo ya metsia nu dɔna o?”+15 Yesu ɖo eŋu na wo be: “Alo ɖe ŋugbetɔsrɔ̃ la xɔlɔ̃wo afa konyi ŋkeke ale si ŋugbetɔsrɔ̃+ la le wo gbɔa? Ke ŋkekewo li gbɔna, esime woakplɔ ŋugbetɔsrɔ̃ la adzoe le wo gbɔ,+ ekema woatsi nu adɔ.16 Ame aɖeke metsɔa avɔ yeye fe nuɖeɖi kaa avɔ xoxo o; elabena avɔnuɖeɖi yeyea aho ɖa, eye tefe vuvua alolo wu tsãtɔ.+17 Eye womekɔa wain yeye ɖe lãgbalẽgolo xoxowo me o. Ne wowɔe nenema la, ekema lãgbalẽgoloawo awó, eye wain la afu gbe, eye lãgbalẽgoloawo hã dome agblẽ. Ke boŋ wokɔa wain yeye ɖe lãgbalẽgolo yeyewo me, eye wo kple eve la siaa nɔa dedie.”18 Esi wòle nya siawo gblɔm na wo la, kpɔ ɖa, amegã aɖe te ɖe eŋu, eye wòbɔbɔ nɛ gblɔ be: “Vinyenyɔnuvi la anya ku ɖaa fifia; ke va da asi ɖe edzi ne wòagbɔ agbe.”+19 Ale Yesu tso dze eyome, eye efe nusrɔ̃lawo hã yi kplii.20 Eye kpɔ ɖa, nyɔnu aɖe si le ʋusisidɔ lém fe wuieve sɔŋ+ la to emegbe va ka asi efe awu toga,+21 elabena egblɔ le eɖokui me be: “Ne menya ka asi efe awudziwui ŋu ko la, mahaya.”22 Ke esi Yesu trɔ, eye wòkpɔe la, egblɔ be: “Vinyenyɔnu, wò dzi nedze eme, wò xɔse na nèhaya.”+ Eye nyɔnu la fe lãme sẽ tso gafofo ma dzi.+23 Ke esi wòva amegã la fe me hekpɔ dzekulawo kple ameha siwo le konyi fam kple ɣli hoo la,+24 Yesu gblɔ be: “Mido go, elabena nyɔnuvi la meku o, ke boŋ alɔ̃ dɔm wòle.”+ Ale wode asi ekoko me.25 Esi wònya ameha la do goe vɔ la, ege ɖe eme eye wòlé nyɔnuvi la fe alɔnu,+ eye nyɔnuvi la fɔ ɖe tsitre.+26 Eye nudzɔdzɔ sia ŋu nya kaka ɖe nuto ma katã me.27 Esi Yesu dzo le afi ma va yina la, ŋkuagbãtɔ eve+ kplɔe ɖo le ɣli dom be: “David Vi, kpɔ nublanui na mí.”28 Esi Yesu yi afe aɖe me la, ŋkuagbãtɔawo va egbɔ, eye wòbia wo be: “Miexɔe se be mate ŋu awɔ nu sia?”+ Woɖo eŋu nɛ be: “Ɛ̃, Afetɔ.”29 Eye wòka asi wofe ŋkuwo+ ŋu gblɔ be: “Neva eme na mi le miafe xɔse la nu.”30 Ale wofe ŋkuwo ʋu. Eye Yesu de se na wo vevie be: “Migana ame aɖeke nanya o.”+31 Ke esi wodo go la, wona eŋkɔ ɖi hoo le nuto ma katã me.32 Esi wole dzodzom la, kpɔ ɖa, amewo kplɔ aɖetututɔ aɖe si me gbɔgbɔ vɔ̃ aɖe le la va egbɔ;+33 eye esi wònya gbɔgbɔ vɔ̃a do goe vɔ la, aɖetututɔ la fo nu.+ Eye amehawo fe mo wɔ yaa wogblɔ be: “Míekpɔ nu sia tɔgbi le Israel kpɔ o.”+34 Ke Farisitɔwo gblɔ be: “Gbɔgbɔ vɔ̃wo fe fia dzie wòtona nyaa gbɔgbɔ vɔ̃wo.”+35 Eye Yesu yi ɖato duawo kple kɔfeawo katã me le nu fiam le wofe fufofewo hele gbefã ɖem Fiaɖufe ŋuti nya nyui la, eye wòle dɔléle ɖe sia ɖe fomevi kple lãmegbegblẽ ɖe sia ɖe fomevi dam.+36 Esi wòkpɔ amehawo la, wofe nu wɔ nublanui nɛ,+ elabena wowɔ fu wo, eye wotsi yame abe alẽ siwo nu kplɔla mele o la ene.+37 Eye wògblɔ na efe nusrɔ̃lawo be: “Nyatefee, nuŋeŋe la sɔ gbɔ, ke dɔwɔlawo ya mede ha o.+38 Eya ta miɖe kuku na nuŋeŋe fe Afetɔ la be wòaɖo dɔwɔlawo ɖe efe nuŋeŋe la me.”+


text:
Amekae Ahe Ŋutifafa Mavɔ Vɛ?
Amekae Ahe Ŋutifafa Mavɔ Vɛ?
NUKATAE Mawu meɖo ŋutifafa gbe siwo xexeame fe subɔsubɔha vovovoawo kplɔlawo do ɖa ŋu o? Efe ŋuɖoɖo ʋãme aɖe le Biblia me. Menye ɖe Mawu metsɔ ɖeke le ŋutifafa fe nya me o—elɔ̃ ŋutifafa vevie wu subɔsubɔhakplɔla siwo doa gbe ɖa bianɛ gɔ̃ hã. Le nyatefe me la, Mawu wɔ ɖoɖo tɔxɛwo ɖe ŋutifafa hehe va xexeame ŋu xoxo. Ewɔ afɔɖeɖe veviwo hã ɖe taɖodzinu ma ŋu xoxo. Egblɔ efe tameɖoɖowo na amefomea wo me kɔ fã. Gake nublanuitɔe la, xexeame fe subɔsubɔhawo ŋe aɖaba fu nusi Mawu gblɔ fe akpa gãtɔ dzi.
Gbaɖegbe kee Mawu do “dzidzimevi,” si nye dziɖula, fe ŋugbe, amesi Biblia ɖɔ, hegblɔ nya geɖe ku ɖe amesi nye ge wòala ŋu. (Mose I, 3:15; 22:18; 49:10) Nyagblɔɖila Yesaya, si wonya nyuie ɖe efe Mesia ŋuti nyagblɔɖi ɖedzesiwo gbɔgblɔ ɖi ta, ŋlɔ ku ɖe Kplɔla si fe ŋugbe wodo ŋu be anye “Ŋutifafafia” ɖe anyigba dzi eye “seɖofe manɔe na ŋutifafa” le efe dziɖuɖu te o. (Yesaya 9:6, 7) Esi wònye Dziɖula si le dzifo ta la, ade nu amegbetɔ fe nya me eye wòaɖe vɔ̃ɖinyenye ɖa keŋkeŋ ahatrɔ anyigba wòazu paradiso, si me madzɔmadzɔnyenye, dɔléle, hiãkame, alo ku manɔ o. Ŋutifafa kple agbe mavɔ nɔnɔ anɔ anyi tegbee. (Psalmo 72:3, 7, 16; Yesaya 33:24; 35:5, 6; Daniel 2:44; Nyaɖeɖefia 21:4) Ɣekaɣie esia ava eme?
Xexeame fe Ŋutifafa Tu Afe
Yesu gblɔ na efe nusrɔ̃lawo be nudzɔdzɔ ɖedzesi siwo ʋuʋua xexeame adzɔ le ɣeyiɣi ma ke me ado ŋgɔ na nuɖoanyi vɔ̃ɖi sia fe nuwuwu kple amefome yeye aɖe fe gɔmedzedze. (Mateo 24:3, 7-13) Nudzɔdzɔ siawo dometɔ geɖe—siwo nye aʋawɔwɔwo, nuɖuɖu fe veve, anyigbaʋuʋuwo, kple bubuawo—dzɔ enuenu le ɣeɣiɣi vovovo siwo va yi me. Gake wo katã medzɔ kpɔ le ɣeyiɣi ɖeka ma ke me le xexeame godoo hegblẽ nu le amegbetɔwo ŋu abe alesi wòle dzɔdzɔm le míafe ɣeyiɣi sia me ene o. Eye afɔku mawo fe nugblẽfe dea ŋgɔ sasasã fifia wu alesi wònɔ tsã elabena amewo va sɔ gbɔ ɖe anyigba dzi wu.
Nudzɔdzɔ bubu si ŋu Biblia gblɔ nya ɖi le enye alesi amegbetɔwo le wofe nutoa me gblẽm fifia. (Nyaɖeɖefia 11:18) Gakpe ɖe eŋu la, ele be woawɔ xexeame katã fe nuxlɔ̃amedɔ aɖe, si nye gbefãɖeɖe “fiaɖufeŋutinya nyui” ade goe hafi nuwuwu si wogblɔ ɖi la nava. Egbea la, Yehowa Ðasefowo le xexeame katã fe dɔ sia wɔm.—Mateo 24:14.
Nyagblɔɖi mawo fe emevava nye nyanyui na amefomea me tɔ wɔnutefewo. Xexe yeye si me ŋutifafa blibo anɔ si ŋu nya wogblɔ ɖi la tu afe! Esia naa kakaɖedzi mí be fuléle kple ŋɔdzinuwɔwɔ nu ayi keŋkeŋ mlɔeba. Biblia la gblɔ be: “Womawɔ vɔ̃ aɖeke o, eye womahe gbegblẽ ava nye tonyigba kɔkɔe blibo la dzi o; elabena sidzedze Yehowa xɔ anyigba la dzi, abe alesi tsi yɔ atsiafu me ene.”—Yesaya 11:9.
Gbedodoɖa Siwo Mawu Sena
Gbedodoɖa na Mawu menye nuwɔna gbɔlo aɖe alo kɔnu dzro aɖe ko o. Woyɔ Yehowa le Biblia me be ‘Gbedodoɖasela.’ (Psalmo 65:3) Eyata eɖoa to dzianukwaretɔwo fe gbedodoɖa gbogbo siwo wodona ɖa le anyigba dzi le ɣeɣiɣi ɖeka ma ke me. Ekema ɖe nudidi aɖewo li siwo gbɔ wòle be woaɖo hafi woase míafe gbedodoɖawoa? Biblia la gblɔ be ele be dzianukwaretɔ siwo srɔ̃ Biblia me nyatefewo tso Mawu ŋu nawɔ ɖe wo dzi, eye woazu “nyatefegbedoɖalawo,” siwo subɔnɛ le “gbɔgbɔ kple nyatefe me.” (Yohanes 4:23) Meɖoa to amesiwo mewɔa efe lɔlɔ̃nu o: “Amesi ɖe to ɖa, be yemase [Mawu fe] se o la, efe gbedodoɖa ke hã nye ŋunyɔ.”—Lododowo 28:9.
Nublanuitɔe la, subɔsubɔhakplɔla geɖewo mefia nu ku ɖe tame si Mawu ɖo be yeahe ŋutifafa vɛ ŋu alo doa gbe ɖa bianɛ o. Ke boŋ wodoa gbe ɖa ɖe amegbetɔwo fe dziɖuɖuwo ta be woakpɔ kuxi mawo gbɔ, esime Mawu fe Nya la gblɔ eme kɔ fã be, “amegbetɔ fe mɔ kple ŋutsu fe zɔzɔme la menye eya ŋutɔ si me wòle, ne efe azɔlime nato mɔ ɖeka o.”—Yeremya 10:23.
Wogblɔe ɖi be “le ŋkeke mlɔeawo me,” si nye míafe ɣeyiɣia me la, ŋutifafalɔ̃lawo aɖo ta kpɔɖeŋu “Yehowa fe afe fe to”—si nye tadedeagu vavãtɔ la gbɔ. Amesiawo awɔ tɔtrɔ ɖedzesiwo le wofe agbe me: “Woatsɔ wofe yiwo atu kodziwoe, eye woatsɔ wofe akplɔwo atu hɛ gobɛwoe; dukɔ magatsɔ yi ɖe dukɔ ŋu azɔ o, eye womagasrɔ̃ aʋawɔwɔ hã azɔ o.”—Yesaya 2:2-4.
Ðe subɔsubɔha aɖe li egbea si le agbagba dzem be yeanɔ agbe ɖe nya mawo nua? Alo ɖeko subɔsubɔhawo katã foa nu tso ŋutifafa ŋu eye wogakpɔtɔ dea aʋawɔwɔ dzia? Ne ègado go Yehowa Ðasefowo ake la, míekpe wò be nàna woadzro nya siwo ku ɖe ŋutifafa ŋu me kpli wò be nànya subɔsubɔha si le nu fiam amewo be woanɔ anyi kple amewo katã le ŋutifafa me.


text:
Ðe Viwò Le Internet Zãma?
Ðe Viwò Le Internet Zãma?
SƆHƐ miliɔn geɖe nɔa Internet dzi le aɖabafofo ɖe sia ɖe me, le afe me loo, le suku loo, le xɔlɔ̃ aɖe fe me loo, alo—ne woate ŋu ato asitelefon dzi anɔ ezãm la—le tefe ɖe sia ɖe kloe. Ne dzilae nènye la, ate ŋu anɔ eme be viwòwo bi ɖe Internet zazã me wu wò kuraa, eye ɖewohĩ wonya ale si woawɔ be màte ŋu anya nu siwo wonɔa wɔwɔm le Internet dzi gbeɖe o.
Ðe wòle be nàtsi dzi ɖe nya sia ŋua? Ele be nàtsi dzi ɖe eŋu godoo. Ðe màte ŋu awɔ naneke kura tso nɔnɔmea ŋu oa? Menye nenemae o. Le nyatefe me la, ate ŋu anɔ eme be viwò nya nu sia nu kloe le Internet zazã ŋu, evɔ wò ya mènya naneke kura le eŋu o. Ke hã, àte ŋu asrɔ̃ ezazã. Eye mehiã kokoko be nàbi ɖe elektrɔnikmɔ̃wo katã zazã me hafi ate ŋu akpɔ viwò ta tso afɔku siwo le Internet zazã me la me o.
Nyati eve siwo kplɔ esia ɖo akpe ɖe ŋuwò le esia wɔwɔ me. Gake na míalé ŋku ɖe afɔku siwo viwò ate ŋu ado go le Internet dzi la dometɔ aɖewo ŋu gbã.—g08 10-E.
[Nya si ɖe dzesi si le axa 3]
Le Canada la, sɔhɛ siwo katã si asitelefon le la fe afã kloe te ŋu zãa Internet le edzi


text:
“Miafe Anyinɔnɔ Le Trɔ̃subɔlawo Dome Nanɔ Nyuie”
“Miafe Anyinɔnɔ Le Trɔ̃subɔlawo Dome Nanɔ Nyuie”
“Mibu amewo katã, milɔ̃ nɔviawo.”—PETRO I, 2:17.
1, 2. (a) Nya kae nyadzɔdzɔŋlɔla aɖe gblɔ le Yehowa Ðasefowo ŋu? (b) Nukatae Yehowa Ðasefowo dzea agbagba be yewoalé agbenɔnɔ fe dzidzenu kɔkɔwo me ɖe asi?
ƑE GEÐEWOE nye si va yi la, nyadzɔdzɔŋlɔla aɖe si le Amarillo, Texas, U.S.A., ɖi tsa yi sɔlemeha vovovowo me le nutoa me heŋlɔ nu tso nusiwo wòkpɔ ŋu. Ekpɔe be fufofo ɖeka aɖe to vovo kura. Egblɔ be: “Mede Yehowa Ðasefowo fe fe sia fe takpekpe gãwo le Amarillo Civic Center fe etɔ̃ sɔŋ. Le wo dome nɔnɔ me la, nyemekpɔ wo dometɔ aɖeke kpe sigaret, ʋu ganugoe me biya, alo gblɔ nya fafã aɖe zi ɖeka pɛ hã kpɔ o. Woawoe nye ameha dzadzɛtɔ kekeake, si wɔa nu ɖe ɖoɖo nu, doa awu ɖe nɔnɔme nyui me, nɔa anyi le ŋutifafa me kple wo nɔewo, si mekpɔ kpɔ.” Wotaa nya siawo tɔgbe tso Yehowa Ðasefowo ŋu ɖe nyadzɔdzɔgbalẽwo me zi geɖe. Nukatae amesiwo si Ðasefowo fe dzixɔsewo mele o kafua wo zi geɖe?
2 Zi geɖe la, wokafua Mawu fe amewo le wofe agbenyuinɔnɔ ta. Togbɔ be dzidzenuwo le to yim le tefe geɖe hã la, Yehowa Ðasefowo ya bua agbenyuinɔnɔ fe dzidzenu kɔkɔwo be wonye nusi dzi wòle be yewoazɔ ɖo, be enye yewofe tadedeagu fe akpa aɖe. Wonya be yewofe nuwɔna foa nu le Yehowa kple yewo nɔvi Kristotɔwo ŋu eye be yewofe agbenyuinɔnɔ kafua nyatefe si yewoɖea gbefãe la na amewo. (Yohanes 15:8; Tito 2:7, 8) Ekema mina míakpɔ alesi míate ŋu alé míafe agbenyuinɔnɔ me ɖe asi ahana ŋkɔ nyui si le Yehowa kple efe Ðasefowo ŋu nakpɔtɔ anɔ anyi kple alesi esia wɔwɔ ɖea vi na mía ŋutɔwoe ɖa.
Kristotɔwo fe Ƒomea
3. Nuka mee wòhiã be woakpɔ Kristotɔwo fe fomewo ta le?
3 De ŋugble le míafe agbenɔnɔ le fomea me ŋu kpɔ. Agbalẽ si nye Die Neuen Inquisitoren: Religionsfreiheit und Glaubensneid (Ŋutasẽʋɔnudrɔ̃la Yeyewo: Mawusubɔsubɔ fe Ablɔɖe Kple Mawusubɔsubɔ me Ŋuʋaʋã), si Gerhard Besier kple Erwin K. Scheuch, ŋlɔ gblɔ be: “Le [ Yehowa Ðasefowo] gome la, fomea nye nusi ta wòle be woakpɔ vevie.” Nya ma nye nyatefe, eye egbea la, nu geɖewo li siwo me wòhiã be woakpɔ fomea ta le. Ðeviwo li, siwo ‘meɖoa to wo dzilawo o’ eye ame tsitsiwo li, siwo “melɔ̃a ame fe nya o” alo ‘womete ŋu ɖua wo ɖokui dzi o.’ (Timoteo II, 3:2, 3) Ƒomewo mee srɔ̃tɔwo fe ŋutasesẽ le wo nɔewo ŋu, dzilawo fe ɖekematsɔmatsɔ le wo viwo me alo ŋutasesẽ le wo ŋu, ɖeviwo fe aglãdzedze, atikevɔ̃ɖizazã kple agbegbegblẽnɔnɔ, alo amewo fe sisi le afeme, yia edzi le. Esiawo katã nye ‘xexeame fe gbɔgbɔ’ fe ŋusẽkpɔɖeamedzi gblẽnu la me tsonuwo. (Efesotɔwo 2:1, 2) Ehiã be míakpɔ míafe fomewo ta tso gbɔgbɔ ma gbɔ. To mɔ ka nu? To wɔwɔ ɖe nuxlɔ̃ame kple mɔfiame si Yehowa naa fomewo dzi me.
4. Agba kawoe le Kristotɔwo fe fomea me tɔwo dzi ku ɖe wo nɔewo ŋu?
4 Srɔ̃tɔ Kristotɔwo nya be enye yewofe agbanɔamedzi be yewoakpɔ yewo nɔewo fe seselelãme, gbɔgbɔ me, kple ŋutilã me hiahiãwo gbɔ. (Korintotɔwo I, 7:3-5; Efesotɔwo 5:21-23; Petro I, 3:7) Agba kpekpewo le dzila Kristotɔwo dzi ku ɖe wo viwo ŋu. (Lododowo 22:6; Korintotɔwo II, 12:14; Efesotɔwo 6:4) Eye ne ɖevi siwo le Kristotɔwo fe afewo me le tsitsim la, wokpɔnɛ dzea sii be agba le yewo hã dzi. (Lododowo 1:8, 9; 23:22; Efesotɔwo 6:1; Timoteo I, 5:3, 4, 8) Ebia agbagbadzedze, ɖokuitsɔtsɔna, kple lɔlɔ̃ kpakple ɖokuitsɔtsɔsavɔ fe gbɔgbɔ be woate ŋu atsɔ fomegbanɔamedziwo. Ke hã, zi alesi fomea me tɔwo katã le agbanɔamedzi siwo Mawu de asi na wo tsɔm la, zi nenemae wonyea yayra na wo nɔewo kple na hameae. Vevietɔ wu la, wodea bubu fome Ðoanyila, Yehowa Mawu, ŋu.—Mose I, 1:27, 28; Efesotɔwo 3:15.
Kristotɔwo fe Nɔviwo fe Habɔbɔa
5. Yayra kawoe míekpɔna le hadede kple mía nɔvi Kristotɔwo me?
5 Agba bubu gale mí Kristotɔwo dzi ku ɖe haxɔsetɔwo ŋu le hamea me, eye ekeke ɖe nu lɔ ‘nɔviwo fe habɔbɔ bliboa si le xexeame’ ɖe eme. (Petro I, 5:9) Míafe fomedodo kple hamea le vevie ŋutɔ na míafe gbɔgbɔmelãmesẽ. Ne míewɔ ɖeka kple nɔvi Kristotɔwo la, míekpɔa gome le hadede tuameɖo kple gbɔgbɔmenuɖuɖu dami si tso “dɔla nutefewɔla kple aɖaŋudzela” la gbɔ me. (Mateo 24:45-47) Ne míedze ŋgɔ kuxiwo la, míate ŋu ate ɖe mía nɔviwo ŋu axɔ aɖaŋuɖoɖo nyui siwo nɔ te ɖe Ŋɔŋlɔawo me gɔmeɖosewo dzi. (Lododowo 17:17; Nyagblɔla 4:9; Yakobo 5:13-18) Ne míeɖo hiahiã me la, mía nɔviwo megblẽa mí ɖi o. Yayra ka gbegbee nye si wònye be míele Mawu fe habɔbɔa me!
6. Aleke Paulo ɖee fia be agba le mía dzi ku ɖe mía nɔvi Kristotɔwo ŋu?
6 Gake menye ɖeko míele hamea me be míanye nu xɔlawo ko o; míawo hã míele eme be míana nu. Le nyatefe me la, Yesu gblɔ be: “Nana enye yayra wu xɔxɔ.” (Dɔwɔwɔwo 20:35) Apostolo Paulo te gbe ɖe nunana faa fe gbɔgbɔ dzi, esime wògblɔ be: “Mina míalé mɔkpɔkpɔ me ʋuʋu ɖe asi sesĩe, bena magaʋã o; elabena amesi na ŋugbedodo la, enye nutefewɔla; eye míalé ŋku ɖe mía nɔewo ŋu, bena míade dzi fo na mía nɔewo le lɔlɔ̃ kple dɔ nyui wɔwɔ me, eye míagagblẽ mía ŋutɔwo míafe fufofewo ɖi, abe alesi ame aɖewo wɔna ene o, ke boŋ míaxlɔ̃ nu mía nɔewo, eye míawɔ esia geɖe wu, zi alesi miekpɔ bena, ŋkeke la le ɖoɖom la.”—Hebritɔwo 10:23-25.
7, 8. Aleke míeɖea nunana fe nɔnɔme fiana le míafe hamea me kple ɖe Kristotɔ siwo le dukɔ bubuwo me ŋui?
7 Le hamea me la, ‘míeʋua míafe mɔkpɔkpɔ me’ ne míeɖo nya ŋu le kpekpewo me alo kpɔ gome le wɔnaa me le mɔ bubuwo nu. Le nyatefe me la, akpa siwo míewɔna dea dzi fo na nɔviawo. Míetoa dze siwo míeɖona do ŋgɔ na kpekpeawo kple ne míekpã hã me dea dzi fo na wo. Ɣemaɣie míate ŋu ado ŋusẽ gbɔdzɔgbɔdzɔtɔwo, afa akɔ na dzikatsofoetɔwo, ade dzi fo na dɔnɔwo. (Tesalonikatɔwo I, 5:14) Nyatefe Kristotɔwo lɔ̃na faa kpɔa gome le nunana siawo tɔgbe me, si nye nusitae míafe lɔlɔ̃ na mía nɔewo wɔa dɔ ɖe amesiwo va míafe kpekpewo zi gbãtɔ la dometɔ geɖe dzi ɖo.—Psalmo 37:21; Yohanes 15:12; Korintotɔwo I, 14:25.
8 Gake menye míafe hamea me tɔwo koe míelɔ̃na o. Míelɔ̃a mía nɔviwo fe xexeame katã fe habɔbɔa hã. Le kpɔɖeŋu me, ema tae nudzɔɖaka aɖe le Fiaɖufe Akpata ɖesiaɖe me hena Fiaɖufe Akpata Tuga ɖo. Ðewohĩ mía ŋutɔwo fe Fiaɖufe Akpata le nɔnɔme nyui me, gake míenya be tefe nyui mele mía nɔvi Kristotɔ akpe geɖe siwo le dukɔ bubuwo me si wokpea ta le o. Ne míedzɔ nu de Fiaɖufe Akpata Tuga me la, míeɖea míafe lɔlɔ̃ fiaa nɔvi mawo togbɔ be míenya wo tẽ o hã.
9. Susu vevi ka tae Yehowa Ðasefowo lɔ̃a wo nɔewo ɖo?
9 Nukatae Yehowa Ðasefowo lɔ̃a wo nɔewo ɖo? Yesue de se na wo be woawɔ nenema. (Yohanes 15:17) Eye lɔlɔ̃ si le wo me na wo nɔewo nye kpeɖodzi be Mawu fe gbɔgbɔ le dɔ wɔm ɖe wo dzi abe ame ɖekaɖekawo kple fufofo ene. Lɔlɔ̃ nye ‘gbɔgbɔ fe kutsetsewo’ dometɔ ɖeka. (Galatiatɔwo 5:22, 23) Esi Yehowa Ðasefowo srɔ̃a Biblia, dea Kristotɔwo fe kpekpewo, hedoa gbe ɖa na Mawu ɣesiaɣi ta la, lɔlɔ̃ ɖeɖe fia megasesẽna na wo o, togbɔ be wole xexe si me ‘ame geɖewo fe lɔlɔ̃ nu tsi le’ me hã.—Mateo 24:12.
Nuwɔwɔ Kple Xexeame
10. Agba kae le mía dzi ɖe xexeame ŋu?
10 ‘Míafe mɔkpɔkpɔ me ʋuʋu le gaglãgbe’ si ŋu Paulo fo nu tsoe he míafe susu va agbanɔamedzi bubu dzi. Mɔkpɔkpɔ me ʋuʋu le gaglãgbe alea lɔ gbefãɖeɖe nyanyuia na amesiwo mekpɔ zu mía nɔvi Kristotɔwo haɖe o ɖe eme. (Mateo 24:14; 28:19, 20; Romatɔwo 10:9, 10, 13-15) Gbefãɖeɖe sia nye nunana fomevi bubu. Ebia ɣeyiɣi, ŋusẽ, dzadzraɖo, hehexɔxɔ, kple ame ŋutɔ fe nunɔamesiwo zazã be woakpɔ gome le eme. Gake Paulo ŋlɔ hã be: “Helatɔwo kple Barbaratɔwo, nunyalawo kple ame manyanuwo katã fe fenyila menye. Ale le gonyeme la melɔ̃ bena, magblɔ nyanyui la afia mi amesiwo le Roma hã.” (Romatɔwo 1:14, 15) Abe Paulo ene la, neva eme be míaganye nuvelawo le “fe” sia xexe me o.
11. Ŋɔŋlɔawo me gɔmeɖose eve kawoe kpɔ ŋusẽ ɖe míafe fomedodo kple xexeame dzi, gake nuka hãe le nyanya na mí?
11 Ðe agba bubuwo gale mía dzi ku ɖe amesiwo menye haxɔsetɔwo o ŋua? Ẽ. Le nyatefe me la, míenya be “xexeme blibo la katã le vɔ̃ɖitɔ la me.” (Yohanes I, 5:19) Míenya be Yesu gblɔ le efe nusrɔ̃lawo ŋu be: ‘Womenye xexeame fe akpa aɖeke o, abe alesi ye hã yemenye xexeame fe akpa aɖeke o ene.’ Ke hã, míele xexeame, míewɔa dɔ le eme, eye wowɔa dɔ na mí le eme. (Yohanes 17:11, 15, 16) Eyata agbawo le mía dzi le xexeame. Agba kawoe? Apostolo Petro ɖo biabia ma ŋu. Ɣeyiɣi kpui aɖe do ŋgɔ na Yerusalem tsɔtsrɔ̃ la, eŋlɔ lɛta na Kristotɔwo le Asia Sue, eye lɛta ma me nya aɖe kpe ɖe mía ŋu míeda sɔ le mía kple xexeame fe fomedodo me.
12. Mɔ ka nue Kristotɔwo nye “amedzrowo kple mɔzɔlawo” le, eye le susu ma ta la, nukawo ŋue wòle be woaɖe wo ɖokui ɖa le?
12 Petro dze efe lɛtaa gɔme ale: “Lɔlɔ̃tɔwo, mele nu xlɔ̃m mi abe amedzrowo kple mɔzɔlawo ene be, miaɖe mia ɖokui ɖa atso ŋutilã nudzodzro, siwo wɔa aʋa ɖe luʋɔ ŋuti la gbɔ.” (Petro I, 2:11) Le gbɔgbɔmegɔmesese nu la, Kristotɔ vavãwo nye “amedzrowo kple mɔzɔlawo” le susua nu be wofe nu vevitɔ le agbeme enye agbe mavɔ nɔnɔ fe mɔkpɔkpɔ—amesiwo wotsɔ gbɔgbɔ si ami na anɔe le dzifo eye ‘alẽ bubuawo’ anɔe le anyigba dzi paradiso si gbɔna me. (Yohanes 10:16; Filipitɔwo 3:20, 21; Hebritɔwo 11:13; Nyaɖeɖefia 7:9, 14-17) Ke nukae nye ŋutilã fe nudzodzroawo? Esiawo dometɔ aɖewoe nye didi be woazu kesinɔtɔ, ŋkɔxɔxɔ didi, gbɔdɔdɔ fe agbegbegblẽnɔnɔ fe nudzodzrowo, kple nudzodzro siwo woɖɔ be “ŋuʋaʋã” kple “ŋukeklẽ.”—Kolosetɔwo 3:5; Timoteo I, 6:4, 9; Yohanes I, 2:15, 16.
13. Aleke ŋutilãmenudzodzrowo ‘wɔa aʋa kple míafe luʋɔe’?
13 Nudzodzro siawo ‘wɔa aʋa kple míafe luʋɔ’ nyatefe. Wogblẽa nu le mía kple Mawu dome fomedodo ŋu vivivi hetoa ema me dea míafe Kristotɔwo fe mɔkpɔkpɔa (si nye míafe “luʋɔ” alo agbe) afɔku me. Le kpɔɖeŋu me, ne míetu dzodzro vɔ̃wo ɖo la, aleke míawɔ anye ‘vɔsasa gbagbe, si ŋuti kɔ, si adze Mawu ŋui’? Ne ŋutilãmenudidi fe mɔ̃ ɖe mí la, aleke míele ‘mawufiaɖufea kple efe dzɔdzɔenyenye dim gbãgbiagbãe’? (Romatɔwo 12:1, 2; Mateo 6:33; Timoteo I, 6:17-19) Nu nyuitɔ si míawɔ enye be míasrɔ̃ Mose fe kpɔɖeŋu, atrɔ megbe ade xexeame fe ameblenuwo, ahatsɔ Yehowa fe subɔsubɔdɔa aɖo nɔfe gbãtɔ le míafe agbe me. (Mateo 6:19, 20; Hebritɔwo 11:24-26) Emae nye nu vevitɔ si ana míada asɔ le mía kple xexeame fe fomedodo me.
‘Milé Agbenyuinɔnɔ me Ðe Asi’
14. Nukatae mí Kristotɔwo míeʋlina be míalé agbenyuinɔnɔ me ɖe asi?
14 Míakpɔ mɔfiame vevi bubu le nya siwo Petro gagblɔ me be: “Miafe anyinɔnɔ le trɔ̃subɔlawo dome nanɔ nyuie, bene nusi ta wogblɔ nya ɖe mia ŋuti ɖo abe vɔ̃wɔlawo ene la, le miafe dɔ nyui wɔwɔ, siwo wodze si azɔ ŋuti la, woakafu Mawu le kpɔkpɔɖaŋkeke la dzi.” (Petro I, 2:12) Esi míenye Kristotɔwo ta la, míeʋlina vevie be míaɖo kpɔɖeŋu nyui. Ne míele suku la, míedoa vevie nusɔsrɔ̃. Le míafe dɔwɔfewo la, míewɔa dɔ kple moveviɖoɖo henyea anukwareɖilawo—ne wòdze abe míafe dɔtɔ mesea nu gɔme na mí o ene hã. Le fome siwo me ma le subɔsubɔ gome me la, srɔ̃ŋutsu alo srɔ̃nyɔnu dzixɔsetɔ dzea agbagba etɔxɛe be yeawɔ ɖe Kristotɔwo fe gɔmeɖosewo dzi. Menɔa bɔbɔe ɣesiaɣi ya o, gake míenya be míafe agbenyuinɔnɔa dzea Yehowa ŋu eye wòkpɔa ŋusẽ nyui ɖe amesiwo menye Ðasefowo o dzi zi geɖe.—Petro I, 2:18-20; 3:1.
15. Aleke míewɔ nya be wodea dzesi agbenɔnɔ fe dzidzenu kɔkɔ si le Yehowa Ðasefowo si le xexeame godoo?
15 Yehowa Ðasefo akpa gãtɔ fe dzidzedzekpɔkpɔ le dzidzenu nyuiwo me léle ɖe asi me dze le nya siwo wogblɔ tso wo ŋu le feawo me le nyadzɔdzɔgbalẽwo me la me. Le kpɔɖeŋu me, Italytɔwo fe nyadzɔdzɔgbalẽ si nye Il Tempo ka nya ta be: “Amesiwo fe dɔwɔhatiwo nye Yehowa Ðasefowo la ɖɔa wo be wonye dɔwɔla ɖianukwarewo, amesiwo ka ɖe wofe dzixɔsewo dzi ale gbegbe be wòte ŋu dzena abe ɖe dzixɔseawo ɖo wo abe axɔ̃ ene; ke hã edze be woade bubu wo ŋu ɖe wofe agbenyuinɔnɔ ta.” Buenos Aires, Argentina, fe nyadzɔdzɔgbalẽ Herald gblɔ be: “Le feawo me la, Yehowa Ðasefowo ɖee fia be yewonye dɔwɔla dovevienuwo, ame ɖɔŋuɖowo, amesiwo nya gazazã, kple dukɔmevi Mawu-vɔ̃lawo.” Russiatɔ agbalẽnyalagã Sergei Ivanenko gblɔ be: “Wonya Yehowa Ðasefowo le xexeame katã be wonye sedziwɔla maɖifɔwo eye vevietɔ be wonye amesiwo léa fɔ ɖe adzɔxexe ŋu.” Tefe aɖe si Yehowa Ðasefowo zãna hena wofe takpekpe gãwo wɔwɔ le Zimbabwe dzikpɔla gblɔ be: “Mekpɔa Ðasefo aɖewo nɔa pepa kakɛwo fɔm le anyigba eye woklɔa afɔdziwo me. Tefea nɔa dzadzɛ wu ɣeyiɣi bubu ɖesiaɖe. Miafe fewuiviwo wɔa se dzi. Ame aɖe kpɔ be Yehowa Ðasefowo sɔŋ ye le xexeame.”
Kristotɔwo fe Ðokuibɔbɔ
16. Ƒomedodo kae le mía kple dziɖuɖuwo dome, eye nukatae?
16 Petro fo nu tso míafe fomedodo kple dziɖuɖuwo hã ŋu. Egblɔ be: “Eyaŋuti mibɔbɔ mia ɖokui ɖe amewo fe nuɖoanyi katã te le Afetɔ la ŋuti, eɖanye ɖe fia, si si ŋusẽ le la te o, eɖanye ɖe dziɖula, siwo wodɔ ɖe dɔgbe le hlɔ̃biabia vɔ̃wɔlawo kple nyuiwɔlawo kafukafu ta la te o. Elabena nenemae nye Mawu fe lɔlɔ̃nu, bena miatsɔ nu nyui wɔwɔ atsi abunetɔwo fe numanyamanya la nu.” (Petro I, 2:13-15) Míekpɔa ŋudzedze ɖe viɖe siwo míekpɔna tsoa dziɖuɖu nyuiwo gbɔ la ŋu, eye le Petro fe nyawo nu la, míewɔna ɖe wofe sewo dzi hexea míafe adzɔwo pɛpɛpɛ. Togbɔ be míenya be Mawu na ŋusẽ dziɖuɖuwo be woahe to na sedzidalawo hã la, susu vevi si koŋ ta míebɔbɔa mía ɖokui na dziɖuɖuwo enye “le Afetɔ la ŋuti.” Mawu fe lɔlɔ̃nue. Gawu la, míedi be míawɔ nu gbegblẽ aɖeke woahe to na mí si ahe vlodoame ava Yehowa fe ŋkɔ dzi o.—Romatɔwo 13:1, 4-7; Tito 3:1; Petro I, 3:17.
17. Ne ‘amemasenugɔmewo’ tsi tre ɖe mía ŋu la, nuka dzie míate ŋu aka ɖo?
17 Nublanuitɔe la, ‘amemasenugɔme’ aɖewo siwo le ŋusẽnɔfewo tia mía yome alo tsia tre ɖe mía ŋu le mɔ bubuwo nu—siwo fe ɖee nye alakpanyawo gbɔgblɔ le mía ŋu. Ke hã, le Yehowa fe ɣeyiɣi nyuitɔ dzi la, wofe alakpanyawo va dzea go godoo, eye wofe ‘nya kpeɖodzi manɔŋuawo’ nu tsina gbidii. Míafe Kristotɔwo fe agbenɔnɔ si wonya la foa nu ɖe eɖokui nu. Ema tae dziɖuɖumegã ɖianukwarewo kafua mí ɣesiaɣi be míenye nunyuiwɔlawo ɖo.—Romatɔwo 13:3; Tito 2:7, 8.
Mawu fe Dɔlawo
18. Mɔ kawo nue mí Kristotɔwo míate ŋu afo asa na míafe ablɔɖe ŋudɔwɔwɔ ɖe mɔ gbegblẽ nu le?
18 Azɔ Petro xlɔ̃ nu be: “[Minɔ] abe ablɔɖeviwo ene, eye menye abe amesiwo wɔa ablɔɖenyenye la ŋuti dɔ be, wòanye vɔ̃ɖinyenye fe nutsyɔnu la ene o, ke boŋ abe Mawu fe dɔlawo ene.” (Petro I, 2:16; Galatiatɔwo 5:13) Egbea la, Biblia fe nyatefea si míenya na míevo tso subɔsubɔhawo fe alakpanufiafiawo me. (Yohanes 8:32) Gawu la, tiatiawɔblɔɖe le mía si, eye míate ŋu awɔ tiatiawo. Ke hã, míewɔa míafe ablɔɖea ŋudɔ le mɔ gbegblẽ nu o. Ne míele zɔhɛ siwo míatia, awudodo, dzadzraɖo, modzakaɖeɖe—nuɖuɖu kple nunono gɔ̃ hã—ŋuti tiatia wɔm la, míeɖoa ŋui be Mawu fe dɔlawoe Kristotɔ vavãwo nye, womewɔa nusi dzea woa ŋutɔwo ŋu o. Míetiae be míasubɔ Yehowa tsɔ wu be míanye kluviwo na mía ŋutɔwo fe ŋutilãmenudzodzrowo alo na xexeame fe atsyãwo kple nuwɔnawo.—Galatiatɔwo 5:24; Timoteo II, 2:22; Tito 2:11, 12.
19-21. (a) Aleke míebua xexeame fe dziɖulawoe? (b) Aleke ame aɖewo ɖe ‘lɔlɔ̃ fia nɔviwo fe habɔbɔ bliboa katãe’? (d) Míafe agbanɔamedzi vevitɔ kekeake enye ka?
19 Petro yi edzi gblɔ be: “Mibu amewo katã, milɔ̃ nɔviawo, mivɔ̃ Mawu, mibu fia la.” (Petro I, 2:17) Esi wònye Yehowa Mawu ɖe mɔ be amegbetɔwo nanɔ ŋusẽnɔfe vovovowo ta la, míedea bubu si sɔ ame siawo ŋu. Míedoa gbe ɖa ɖe wo ta gɔ̃ hã, be ne wòanyo la, woaɖe mɔ na mí míawɔ míafe subɔsubɔdɔa le ŋutifafa kple mawusosroɖa me. (Timoteo I, 2:1-4) Gake le ɣeyiɣi ma ke me la, ‘míelɔ̃a nɔviwo fe habɔbɔ bliboa katã.’ Míewɔa nusiwo aɖe vi na mía nɔvi Kristotɔwo ɣesiaɣi, ke menye nusiwo agblẽ nu le wo ŋu o.
20 Le kpɔɖeŋu me, esime gbevovovodolawo dome ʋunyaʋunyawɔwɔ gblẽ nu le Afrika-dukɔ aɖe ŋu vevie la, Yehowa Ðasefowo fe Kristotɔwo fe agbenɔnɔ ɖe dzesi fã. Switzerlandtɔwo fe nyadzɔdzɔgbalẽ si nye Reformierte Presse ka nya ta be: “Le fe 1995 me la, Afrikatɔwo fe Gomenɔamesi Habɔbɔ . . . te ŋu ɖo kpe edzi be xɔsehawo katã kpɔ gome [le aʋawɔwɔa me] negbe Yehowa Ðasefowo ko.” Esi nudzɔdzɔ wɔnublanuia ŋuti nyadzɔdzɔwo ɖo dukɔwo me la, Yehowa Ðasefo siwo le Europa ɖo nuɖuɖu kple atike ɖe wo nɔviwo kple ame bubu siwo le dukɔ ma si ŋu nu gblẽ le vevie me enumake. (Galatiatɔwo 6:10) Wowɔ ɖe Lododowo 3:27 me nyawo dzi be: “Megate nu nyui hiãtɔ, nenye be ŋutete le ŋuwò na ewɔwɔ o.”
21 Gake agbanɔamedzi bubu aɖe li si le vevie wu bubu si wòle be míatsɔ na dziɖuɖu fomevi ɖesiaɖe kple lɔlɔ̃ si wòle be míaɖe afia mía nɔviwo gɔ̃ hã. Agbanɔamedzi kae nye ma? Petro gblɔ be: “Mivɔ̃ Mawu.” Agba si le mía dzi ku ɖe Yehowa ŋu lolo sasasã wu esi le mía dzi ɖe amegbetɔ ɖesiaɖe ŋu. Nukatae wòle nenema? Eye aleke míate ŋu ada asɔ le nusiwo wòle be míawɔ na Mawu kple esiwo wòle be míawɔ na dziɖuɖuwo mee? Míaɖo biabia siawo ŋu le nyati si kplɔe ɖo me.
Èɖo Ŋku Wo Dzia?
• Agba kawoe le Kristotɔwo dzi le fomea me?
• Aleke míate ŋu aɖe nunana fe nɔnɔme afia le hamea mee?
• Agba kawoe le mía dzi ku ɖe xexeame ŋu?
• Viɖe siwo do tso míafe agbenɔnɔ fe dzidzenu kɔkɔ me léle ɖe asi me dometɔ aɖewo ɖe?
[Biabiawo]
[Nɔnɔmetata si le axa 9]
Aleke Kristotɔwo fe fomea awɔ anye dzidzɔtsofe gã aɖee?
[Nɔnɔmetata siwo le axa 10]
Nukatae Yehowa Ðasefowo lɔ̃a wo nɔewo?
[Nɔnɔmetata siwo le axa 10]
Ðe míate ŋu aɖe lɔlɔ̃ afia mía nɔviwo ne mía ŋutɔwo míenya wo tẽ o gɔ̃ hã?


text: 6 “Ke esiawoe nye sedede, ɖoɖo kple ʋɔnudrɔ̃ɖoɖo siwo Yehowa mia Mawu la tsɔ na be woafia mi, ne miawɔ wo dzi le anyigba si dzi miele tɔ tso ge ayi aɖaxɔ wòazu mia tɔ la dzi,2 ne nàvɔ̃ Yehowa wò Mawu, eye nàlé efe ɖoɖowo kple efe se siwo katã dem mele na wò egbea la me ɖe asi, wò kple viwòwo kpakple tɔgbuiyɔviwòwo,+ le wò agbemeŋkekewo katã me, ne nànɔ agbe didi.+3 Oo Israel see, eye nàwɔ wo dzi pɛpɛpɛ, ne eme nanyo na wò, eye miadzi asɔ gbɔ le anyigba, si dzi notsi kple anyitsi le sisim le la dzi, abe ale si tututu Yehowa, tɔgbuiwòwo fe Mawu la, do ŋugbe na wò ene.4 “Oo Israel, see: Yehowa mía Mawu la, Yehowa ɖeka koe.+5 Eya ta tsɔ wò dzi blibo kple wò luʋɔ* blibo+ kpakple wò ŋusẽ* blibo+ lɔ̃ Yehowa wò Mawu la.6 Eye nya siwo fe se dem mele na wò egbe la, natsi dzi me na wò,7 ku wo ɖe to me* na viwòwo,+ eye nàfo nu le wo ŋu, ne èbɔbɔ nɔ afewò me, ne èle mɔ dzi, ne èmlɔ anyi, alo nèfɔ.+8 Bla wo ɖe wò asi ŋu abe dzesi ene, eye woanɔ abe ŋgoblanu ene le wò ŋgonu.*+9 Ŋlɔ wo ɖe wò afe fe ʋɔtrutiwo kple wò agbowo ŋu.10 “Ne Yehowa wò Mawu kplɔ wò yi anyigba si ŋu wòka atam ɖo na tɔgbuiwòwo, Abraham, Isak kple Yakob be yeatsɔ ana wò la dzi,+ afi si du gã nyui siwo menye wòe tso wo o la le,+11 kple afe siwo me nu nyuiwo katã yɔ fũu, evɔ menye wòe wɔ dɔ kpɔ wo o, kple vudo siwo menye wòe ɖe wo o, waingble kple amiti siwo menye wòe do wo o—eye nèɖu nu ɖi fo la,+12 kpɔ nyuie be màgaŋlɔ Yehowa,+ ame si kplɔ wò tso Egipte-nyigba dzi, tso kluvife me, la be o.13 Yehowa wò Mawu lae nàvɔ̃,+ eyae nàsubɔ,+ eye efe ŋkɔe nàtsɔ aka atam.+14 Migadze mawu bubuwo, dukɔ siwo fo xlã mi godoo la fe mawuwo dometɔ aɖeke, yome o,+15 elabena Yehowa wò Mawu si le dowòme la, Mawu si biaa ɖokuitsɔtsɔna bliboe+ wònye. Ne menye nenema o la, Yehowa wò Mawu fe dziku afla ɖe ŋuwò,+ eye wòatsrɔ̃ wò ɖa le anyigba la dzi.+16 “Migate Yehowa mia Mawu kpɔ,+ abe ale si mietee kpɔ le Masa+ ene o.17 Milé Yehowa mia Mawu fe sededewo kple efe ŋkuɖodzinyawo kpakple efe ɖoɖowo, siwo fe se wòde na mi be miawɔ wo dzi la, me ɖe asi pɛpɛpɛ.18 Wɔ nu si dzɔ, eye wònyo le Yehowa ŋkume, ne eme nanyo na wò, be nàyi anyigba nyui si ŋu Yehowa ka atam ɖo na tɔgbuiwòwo+ la dzi aɖaxɔe wòazu tɔwò19 nànya wò futɔwo katã ɖa le ŋgɔwò, abe ale si tututu Yehowa do ŋugbee ene.+20 “Ne viwò va bia wò gbe aɖe gbe be, “Nu kae ŋkuɖodzinya kple se kpakple ʋɔnudrɔ̃ɖoɖo siwo Yehowa, mía Mawu, tsɔ na mi la fia?’ hã la,21 ekema nàɖo eŋu na viwòa be, ‘Míenye kluviwo na Farao le Egipte kpɔ, ke Yehowa tsɔ asi sesẽ kplɔ mí dzoe le Egipte.22 Eye Yehowa tsɔ dzesi kple nukunu gã dziŋɔwo tu nu kple Egipte,+ Farao kple efe afe blibo la katã le mía ŋkume.+23 Eye wòkplɔ mí dzoe le afi ma va afi sia be wòatsɔ anyigba si ŋu wòka atam ɖo na mía tɔgbuiwo la ana mí.+24 Eye Yehowa de se na mí be míawɔ ɖoɖo siawo katã dzi, eye míavɔ̃ Yehowa mía Mawu la, ne eme nanyo na mí ɖaa,+ ne míayi edzi anɔ agbe,+ abe ale si wòle egbe sia ene.25 Eye ne míeɖo to Yehowa mía Mawu hewɔ sedede siawo katã dzi pɛpɛpɛ, abe ale si wòde se na mí ene la, woabui dzɔdzɔenyenye na mí.’+


text:
Avetsu Damawo—Amekae Akpɔ Wo Ta?
Avetsu Damawo—Amekae Akpɔ Wo Ta?
ELE be amesiame si di be yeakpɔ nusiwo doa kplamatse anyigba xɔdzo dzi vewo gbɔ la, nakpɔ kuxi vevi siwo henɛ vɛ gbɔ gbã. Nukawoe nye kuxiawo? Menye amegbetɔwo fe agbɔsɔsɔ fũ koŋue nye kuxia o. Míafe ɣletinyigba fe nuto damawo ate ŋu alé xexea me nɔlawo fe agbe ɖe te bɔbɔe—tsɔ kpe ɖe xexlẽme gbogbo aɖe gɔ̃ hã ŋu.
Le nyatefe me la, dziɖuɖu aɖewo tsi dzi vevie le dukɔ aɖewo me ku ɖe nukugbledede fũ ŋu, elabena esia na nuɖuɖu fe asi ɖiɖina ŋutɔ. Dziɖuɖu aɖewo dea dzi fo na agbledelawo be woatrɔ wofe anyigbawo wòazu fefewɔfewo, abe modzakaɖefewo, golf-fofewo, alo lãwokpɔfe ene.
Ekema nukatae avetsu siwo le xexeame le vɔvɔm ɖo? Ele be míalé ŋku ɖe nusiwo henɛ vɛ ŋu nyuie wu nusiwo ŋu míefo nu tsoe va yi.
Nusiwo Koŋ Gbɔe Avewo fe Tsɔtsrɔ̃ Tsona
Ɣeyiɣi didi aɖe do ŋgɔ na amewo fe agbɔsɔsɔ fũ egbea la, dziɖuɖu geɖewo xɔ ave gbogbo aɖewo le ŋusẽxɔxɔ kple kesinɔnu didi ŋukeklẽtɔe ta. Le kpɔɖeŋu me, alesi Britain Fiaɖufea nɔ ati dim vevie hena tɔdziʋuwo kpakpa na wotsrɔ̃ Britaintɔwo fe avetsu siwo me ati hamehamewo nɔ eye emegbe wotsrɔ̃ ave siwo me oɖum geɖe nɔ le Burma kple Thailand. Fiaɖufe ma kee tsrɔ̃ ave siwo nɔ India esi wonɔ ati dim hena gayibɔ fe dɔwɔfe tututu. Wotsrɔ̃ ave bubuwo ɖe aŋe, kɔfi, kple kokogblewo dede ta.
Gake le xexemeʋa evelia megbe la, atitsomɔ̃wo kple anyigbakumɔ̃wo na atitsotso le avewo me va dzi ɖe edzi geɖe ŋutɔ. Wonɔ ave geɖewo tsrɔ̃m.
Dɔwɔfe gãwo fle anyigba gbogbo aɖewo eye wozã mɔ̃wo tsɔ de nukugblewoe. Esi wonya kɔfe me nɔla akpe nanewo le dɔme la, woʋu yi ɖe du gãwo me. Gake wode dzi fo na bubuwo be woaʋu ayi ɖe avenyigbawo dzi. Woɖɔa anyigba mawo ɣeaɖewoɣi be enye “anyigba si dzi amewo mele o alo be amesiwo si anyigba mele o.” Hafi amewo nava de dzesi alesi gbegbe wòsesẽ be woade agble le nuto mawo me la, etsi megbe ŋutɔ—elabena avetsu gãwo tsrɔ̃ ɖa.
Dumemegãwo fe nufitifitiwɔwɔ hã nye avewo tsɔtsrɔ̃ ɖa ŋuti kuxiwo dometɔ ɖeka. Mɔɖegbalẽ si wonana ɖe atitsotso ŋu nyea nusi me wokpɔa ga gbogbo le. Le zãnunana gome la, wode dzesi dumemegã anukwaremaɖila aɖewo be wonana ɣeyiɣi kpui aɖe fe mɔɖegbalẽ atidzedɔwɔfe siwo tsoa atiwo ɖekematsɔlemetɔe.
Gake menye atidzedzee nye afɔku gãtɔ na gbemelãwo fe agbe o ke boŋ afima tɔtrɔ zu agbledefewo boŋue. Le go aɖewo me la, ne tefea nye anyigba wɔnu la, ekema tɔtrɔ ma tɔgbe sɔ. Gake zi geɖe la, dumemegã nufitifitiwɔlawo alo esiwo medze tututu o la ɖea mɔ ɖe ave siwo magate ŋu aɖo wo tefe gbeɖe o ŋu.
Nuvlowɔlawo hã gblẽa avewo dome. Atidzela mawɔsedziwo hã va tsoa ati veviwo, wotsoa ati le tsaɖibɔwo me kura gɔ̃ hã le bebeme. Ɣeaɖewoɣi la, wodzea atiawo le avea me tẽ—si nye nu dome gbegblẽ si mele se nu o. Woxea fe na nutoa me nɔlawo be woatsɔ gasɔwo alɔ ati dzedzeawo ɖa le avea me alo be woalɔ wo kple ta kura gɔ̃ hã. Emegbe ne zã do la, agbatsɔʋuwo va lɔa wo ɖatoa mɔ siwo le towo dzi afisi amewo metona o be woagaka agba me na wo o ta.
Eyata menye amewo fe agbɔsɔsɔ fũ si ŋu womate ŋu awɔ naneke le o gbɔe avewo kple gbemelãwo tsɔtsrɔ̃ ɖa tso o. Zi geɖe la, nuwo ŋudɔ mawɔmawɔ nyuie, asitsala ŋuklẽlawo, nuvlowɔwɔ, kple dziɖuɖuwo fe nufitifitiwɔwɔ gbɔe wòtsona. Esi nya la le alea ta la, mɔkpɔkpɔ kae li na nugbagbe fomevi vovovo siwo nɔa avetsu damawo me?
Mɔkpɔkpɔ Kae Li na Avetsuwo?
Agbalẽ si nye The Cutting Edge: Conserving Wildlife in Logged Tropical Forest gblɔ be: “Ave siwo le anyigba xɔdzowo dzi fe akpa sue aɖe koe woléa be na.” Egagblɔ kpee be: “Fifi laa la, avenyigba ʋɛ aɖewo (ne ɖe li gɔ̃ hãe nye ma) ŋudɔ koe wowɔna le mɔ si ana woanɔ anyi dedie nu.” Wo ŋudɔwɔwɔ be woanɔ anyi ɣeyiɣi didi nye nusi woate ŋu awɔ, gake nusi le dzɔdzɔm ŋutɔŋutɔ le xexeame godoo enye avenyigbawo tsɔtsrɔ̃ ɖa si le dzidzim ɖe edzi kabakaba.
Wogblɔna be Bolivia koe do le eme le go sia me wòɖe dzesi, afisi avetsu dama 25 le alafa me le eye woɖi ɖase le eŋu be wowɔa wo ŋu dɔ le mɔ si ana woanɔ anyi dedie nu. Gake le xexeame godoo la xexlẽmea mate ŋu ade ɖeka le alafa me o—agbɔsɔsɔ sia ɖea dzi le ame fo ŋutɔ. Wowɔa avenyigba geɖewo ŋudɔ yakatsyɔ. Ðokuitɔdidi kple ŋukeklẽe nye nusi koŋ nana wotsrɔ̃a wo nenema. Ekema aleke wòanya wɔe be woakpɔ mɔ be xexeame fe asitsalawo kple dunyahedziɖulawo adzudzɔ eye woatrɔ ɖe amefomea fe domenyinu si ŋu mele be woafo asi o la ta kpɔkpɔ ŋui?
Agbalẽ si nye Forests of Hope tsɔ nya sia si sɔ na amefomea la fo etae be: “Eyae nye be woati agbenɔnɔ si asɔ na amewo le xexeame godoo yome, esi menana wotsrɔ̃a anyigba la kple emenuwo o.” Taɖodzinu ma ʋãa dzi na ame ŋutɔ—gake ɖe wòanya wɔa?
Nukae nye mía Wɔla fe tameɖoɖo na anyigba kple amefomea? Ede se na ame eve gbãtɔwo be: “Midzi, ne miasɔ gbɔ, eye miayɔ anyigba la dzi, eye mianye agbo ɖe edzi, miaɖu fumelãwo kple dzifoxe dzodzoewo kple lã, siwo katã zɔna le anyigba dzi la dzi!” (Mose I, 1:28) Eyata Mawu ɖe mɔ na amegbetɔwo be woawɔ nuwɔwɔwo ŋudɔ. Gake ‘nuwo dziɖuɖu’ meɖe mɔ ɖe wo tsɔtsrɔ̃ ŋu o.
Ekema biabia lae nye be, Ðe wòanya wɔ be amegbetɔwo natrɔ woa ŋutɔwo fe agbenɔnɔ le xexeame godoo wòasɔ kple esi “menana wotsrɔ̃a anyigba la kple emenuwo o” la? Nya mawo ɖe lɔlɔ̃ na amehavi kple bubudede Mawu fe nuwɔwɔ ŋu fia si nye nusi mebɔ le egbe xexeame o. Be woakpɔ mɔ be amegbetɔ kplɔlawo atia agbenɔnɔ ma ahadoe ɖe ŋgɔ le abe mɔkpɔkpɔ na nususukpɔ aɖe ene.
Ke hã Mawu fe Nya la gblɔ ɣeyiɣi si me anyigba la ayɔ kple amesiwo lɔ̃a wo haviwo kple wo Wɔla la fe nya ɖi. Biblia la gblɔ be: “Womawɔ vɔ̃ aɖeke o, eye womahe gbegblẽ ava nye tonyigba kɔkɔe blibo la dzi o; elabena sidzedze Yehowa xɔ anyigba la dzi, abe alesi tsi yɔ atsiafu me ene.” (Yesaya 11:9; Psalmo 37:29; Mateo 5:5) De dzesii be esi amewo va nya Yehowa, Wɔla Gã la, helɔ̃nɛ ta la, Mawu fe amewo tsri ‘vɔ̃ wɔwɔ’ alo “gbegblẽ” hehe vɛ. Ðikeke mele eme o be ame mawo tɔgbe afo asa na anyigba la gbegblẽ godoo.
Esia menye drɔ̃e aɖe ko o. Fifi laa gɔ̃ hã la, Yehowa le dzianukwaretɔwo nu fom fu hele nu fiam wo. Ame miliɔn nane siwo le anyigba dzi godoo srɔ̃ agbenɔnɔ si wotu ɖe ɖokuitsɔtsɔsavɔ fe lɔlɔ̃ na amewo dzi tso Mawu fe Nya la me. (Yohanes 13:34; Yohanes I, 4:21) Wotaa magazine sia kple efe kpeɖeŋutɔ si nye Gbetakpɔxɔ be woatsɔ akpe ɖe amewo ŋu be woasrɔ̃ nu geɖe tso agbenɔnɔ ma tɔgbe ŋu kple alesi woawɔ anɔe ŋu. Míekpe wò be nàyi edzi asrɔ̃ nu geɖe. Viɖe mele naneke ŋu wu nusia sɔsrɔ̃ o.
[Nɔnɔmetata siwo le axa 26]
Amegbetɔwo alé be na anyigba dzeani la wu be woatsrɔ̃e


text: 22 Eye David gblɔ ha sia me nyawo na Yehowa+ le gbe si gbe Yehowa ɖee tso efe futɔwo katã si me+ kple Saul si me.+2 Egblɔ be:“Yehowae nye nye agakpe, nye mɔ́ sesẽ+ kple nye Xɔnametɔ.+3 Nye Mawue nye nye agakpe,+ eyae mesi tso,Nye akpoxɔnu+ kple nye xɔxɔ* fe dzo,* nye dedienɔfe,+Nye sitsofe,+ nye ɖela;+ wòe ɖem tso ŋutasẽlawo si me.4 Meyɔ Yehowa, Ame si dze na kafukafu,Aɖem tso nye futɔwo si me.5 Ku fe tsitsotsoe ɖe to ɖem;+Yakamewo fe tsiɖɔɖɔwo do ŋɔdzi nam.+6 Tsiẽfe* fe kawo fo xlãm;+Ku fe mɔ̃tetrewo fo gom.+7 Meyɔ Yehowa le nye xaxawo me,+Eye mele ɣlidodo dzi na nye Mawu.Ese nye gbe tso efe gbedoxɔ me,Eye nye ɣlidodo be wòaxɔ nam la ɖo efe to me.+8 Anyigba ʋãnya heʋuʋu kpekpekpe;+Dzifo fe anyinɔwo ʋuʋu,+Eye wodzo kpekpekpe, elabena wodo dziku nɛ.+9 Dzudzɔ de dzi tso efe ŋɔti me,Eye dzo flafla do tso efe nu me;+Dzoka xɔxɔwo tso egbɔ.10 Eviã dzifowo eye wòɖi ɖe anyi;+Eye blukɔ le efe afɔ te.+11 Enɔ kerubi+ dzi dzo va.Wokpɔe le gbɔgbɔ* fe aʋalawo dzi.+12 Eye wòtsɔ viviti fo xlã eɖokui abe agbadɔ ene,+Le tsiziwo kple alilikpo dodowo me.13 Dzoka xɔxɔwo do tso keklẽ si le eŋgɔ la me.14 Yehowa ɖe gbe tso dzifo;+Dzifoʋĩtɔ la na efe gbe ɖi.+15 Eda efe aŋutrɔwo+ tsɔ ka wo hlẽ;Kple dzikedzo, eye wòna wotɔtɔ.+16 Atsiafu gɔme dze;+Esi Yehowa blu la, anyigba fe agunuwo tsi fefle,Le efe ŋɔtimegbɔgbɔ si gbɔ ɖe wo la ta.+17 Edo asi ɖa tso dzi lém;Ehem tso tsi goglowo me.+18 Eɖem tso nye futɔ sesẽ la si me,+Tso ame siwo lé fum, siwo sesẽ wum la si me.19 Wodze dzinye le gbe si gbe vɔ̃ dzɔ ɖe dzinye,+Ke Yehowae nye nye ziɔɖeŋu.20 Ekplɔm do goe yi dedienɔfe;*+Eɖem, elabena nye nu nyo eŋu.+21 Yehowa ɖoa etefe nam le nye dzɔdzɔenyenye nu;+Eɖoa etefe nam elabena nye asiwo me dza.+22 Elabena melé Yehowa fe mɔwo me ɖe asi,Eye nyemetrɔ le nye Mawu yome wònye vɔ̃ mewɔ ɖe eŋu o.23 Efe ʋɔnudɔdrɔ̃wo+ katã le ŋkunyeme;Eye nyematrɔ ɖa le efe sewo ŋu o.+24 Manye ame maɖifɔ+ le eŋkume,Eye makpɔ ɖokuinye dzi le vodada ŋuti.+25 Yehowa neɖo etefe nam le nye dzɔdzɔenyenye nu,+Le esi medza le eŋkume ta.+26 Èwɔa nutefe na ame si wɔa nutefe;+Èwɔa nu fɔmaɖitɔe ɖe ame maɖifɔ ŋu;+27 Èdza na ame si dza,+Ke àdze aye* ɖe ame si fe mɔ glɔ̃ ŋu.+28 Elabena èxɔna na ɖokuibɔbɔlawo,+Ke ètɔa ŋku dadalawo, eye nèbɔbɔa wo ɖe anyi.+29 Oo Yehowa, wòe nye nye akaɖi;+Yehowae nana nye viviti me kɔna.+30 Elabena wò kpekpeɖeŋu ana manya adzoha ɖe nu;Le Mawu fe ŋusẽ me la, mate ŋu aflɔ gli.+31 Mawu vavã la fe mɔ de blibo;+Yehowa fe nya dza.+Akpoxɔnu wònye na ame siwo katã sinɛ tsona.+32 Elabena Mawu kae li kpe ɖe Yehowa ŋu?+Eye ame kae ganye agakpe? Ðe menye mía Mawu la ɖeɖe koe oa?+33 Mawu vavã lae nye nye mɔ́ sesẽ,+Ana nye mɔ nade blibo,+34 Ena nye afɔwo le abe zinɔ tɔ ene;Ena metsi tsitre ɖe tefe kɔkɔwo.+35 Efiaa aʋawɔwɔ nye asiwo;Ale be nye alɔwo nate ŋu abi akɔblidati.36 Ètsɔ wò xɔxɔ fe akpoxɔnu nam,Eye wò ɖokuibɔbɔe doa gãm.+37 Èkeke nye afɔɖofewo;Nye afɔwo maɖiɖi o.*+38 Mati nye futɔwo yome, ne matsrɔ̃ wo gbidigbidi;Nyematrɔ o, va se ɖe esime wotsrɔ̃ keŋkeŋ hafi.39 Matsrɔ̃ wo ahagbã wo gudugudu, ale be fɔfɔ maganɔ wo ŋu o;+Woadze anyi ɖe nye afɔ te.40 Àtsɔ ŋusẽ abla akpa nam ɖe aʋa la ŋu;+Àna nye futɔwo nadze anyi ɖe tenye.+41 Àna nye futɔwo nasi le nunye;*+Mana ɖoɖoe nazi le ame siwo lé fum kaɖikaɖi la nu.+42 Wodoa ɣli be woaxɔ na yewo, ke xɔnametɔ aɖeke meli o;Wodoa ɣli na Yehowa, ke metɔna na wo o.+43 Mato wo memie woanɔ abe ʋuʋudedi ene;Matu afɔ wo dzi afanya wo abe kpɔdomeeba ene.44 Àɖem tso nye dukɔ si le vodada dim le ŋunye la si me.+Àdzɔ ŋunye be manye dukɔwo fe tatɔ;+Dukɔ si nyemenya o la asubɔm.+45 Amedzroviwo ava bɔbɔ ɖe ŋkunyeme;+Nya si woase le ŋunye ana woaɖo tom.46 Dzi aɖe le amedzroviwo fo;*Eye woanɔ fofom kpakpakpa ado tso wofe bebefewo ava.47 Yehowa le agbe! Woakafu nye Agakpe la;+Woado nye xɔxɔ fe agakpe fe Mawu la ɖe dzi.+48 Mawu vavã lae biaa hlɔ̃ nam+Ebɔbɔa dukɔwo ɖe tenye,+49 Eɖeam tso nye futɔwo si me.Èdoam ɖe dzi+ megbɔa ame siwo tso ɖe ŋunye la ta;Èɖeam tso ŋutasẽla si me.+50 Oo Yehowa, esia tae mada akpe na wò le dukɔwo dome ɖo,+Eye madzi kafukafuha na wò ŋkɔ la:*+51 Ewɔa xɔxɔdɔ gãwo na efe fia la;*+Eye wòɖea lɔlɔ̃ si nu metsina o fiaa efe amesiamina la,Eɖenɛ fiana David kple efe dzidzimevi la tegbee.”+


text:
Mɔzɔzɔ Yi Blema
Lɛta Aɖe Si Tso United States
Mɔzɔzɔ Yi Blema
WÒ YA kpɔ ale si mɔzɔzɔ ayi aɖakpɔ ale si mia tɔgbuitɔgbuiwo nɔ agbe le blema avivi nuwòe ɖa. Le gɔmesese aɖe nu la, míezɔ mɔ ma tɔgbi. Míafe mɔzɔzɔa kplɔ mí tso Switzerland va ɖo United States (Amerika). Ame geɖewo susuna be ŋkuʋuʋu le Amerika fe akpa sia akpa, ke hã, míafe mɔzɔzɔa kplɔ mí yi Amerika fe tefe aɖe si míekpɔ ale si amewo nɔa agbee fe alafa eve enye esi va yi. Na míafo nu tso eŋu na wò.
Esi míedoa Switzerlandtɔwo fe gbetagbe si wodona le Germany ta la, wokpe mí be míaɖanɔ Indiana fe nutoa me hena ɣleti etɔ̃. Míafe taɖodzinue nye be míaɖagblɔ Mawu fe Fiaɖufe ŋuti nya nyuia na Amish fome siwo kpɔtɔ doa wo tɔgbuiwo degbe le afi ma. Ƒome siawo dometɔ alafa geɖe le Indiana.
Anabaptisttɔwo fe fufofo aɖe si nɔ anyi le fe alafa 17 lia me fe dzidzimeviwoe Amishiawo nye. Wofe kplɔla, Jacob Amman, si nɔ Switzerland la fe ŋkɔ mee woɖe wofe ŋkɔa tso. Mawuvɔ̃la siawo fe Biblia sɔsrɔ̃ ɣemaɣiwo na wode dzesii be mawutsidede ta na vidzĩwo kple asrafodɔwɔwɔ menyo o. Wofe tenɔnɔ sia wɔe be dziɖuɖua ti wo yome. Wo dometɔ ʋɛ aɖewo gɔ̃ hã ku ɖe wofe dzixɔseawo ta. Yometitia nu nɔ sesẽm ɖe edzi, eye esia foe ɖe wo dometɔ aɖewo nu wosi yi France kple Switzerland dukɔa fe akpa bubuwo. Kaka fe alafa 19 lia fe domedome naɖo la, wo dometɔ akpe geɖe si yi United States. Woyi edzi kpɔtɔ lé wofe dekɔnuwo me ɖe asi le afi ma, eye wokpɔtɔ doa Switzerlandtɔwo fe gbetagbe si wodona le Germany la hã.
Esi míeyi ɖasrã ame fatu siawo kpɔ eye míefo ʋɔ na wo la, ewɔ nuku na wo ŋutɔ be wokpɔ mí le wofe ʋɔtru nu míele wo degbe dom! Kpɔ nudzɔdzɔa le susu me ɖa.
Wobia mí le Switzerlandtɔwo fe gbetagbe si wodona le Germany la me be: “Aleke wɔ miele mía degbe dom?”
Míeɖo eŋu be: “Esi míetso Switzerland tae.”
Ewɔ nuku na wo wogblɔ be: “Gake menye Amishiawo mienye o ɖe!”
Wo dometɔ geɖewo xɔ mí nyuie, eye mɔnukpɔkpɔ su mía si míekpɔ ale si wonɔa agbee, si ɖi mɔ si nu amewo nɔa agbe le le blema ke. Le elektrikkaɖi tefe la, wozãa gomekaɖi; le ʋuwo tefe la, wozãa sɔwo kple keke siwo sɔ tena; le pɔmpitsi tefe la, wozãa vudometsi; eye le radio tefe la, woawo ŋutɔwo wodzia ha.
Nu si wɔ dɔ ɖe mía dzi wue nye wo dometɔ siwo gbɔ míeyi fe ɖokuibɔbɔ kple ale si wowɔa nu ŋuɖɔɖotɔe. Amishiawo dometɔ geɖewo wɔ ɖoɖo xlẽa Biblia gbe sia gbe, eye dzeɖoɖo kple wo nɔewo tso Biblia me nyawo ŋu dzɔa dzi na wo. Esia na mɔnukpɔkpɔ su mía si míeɖo dze geɖe kpli wo tso tameɖoɖo si le Mawu si na amefomea kple anyigba la ŋu.
Etefe medidi o, nutoa me tɔwo katã see be amedzrowo tso Switzerland va. Ame geɖewo bia tso mía si be míaɖasrã yewofe fometɔwo kpɔ, eye míewɔ esia dzidzɔtɔe. Nu si gado dzidzɔ na mí ŋutɔe nye esi wokpe mí be míava srã Amishiawo fe suku aɖe kpɔ, eye míenɔ mɔ kpɔm nɛ vevie. Nu kawoe ayi edzi le afi ma?
Míefo sukuʋɔa. Nufiala la ʋu ʋɔa eye wòkpe mí enumake be míage ɖe sukuxɔa me. Esi míege ɖe eme la, sukuvi 38 la katã fɔ ŋku ɖe mí amedzro eneawo dzi dzoɣlii. Wo katã wonye sukuxɔ vovovo enyi me viwo, evɔ wo katã wohele xɔ ɖeka me, eye woxɔ tso fe 7 va se ɖe fe 15. Nyɔnuviwo do sukuwu legbee si le blɔ eye woɖɔ kuku ɣi; ŋutsuviawo do atalegbe yibɔɔ kple dziwui si le blɔ. Xɔa fe xɔmesasrã la kɔkɔ ŋutɔ. Wosi aŋɔ blɔ ɖe xɔa fe gli etɔ̃ ŋu, eye nuŋlɔkpe aɖe le gli enelia si nye ŋgɔdzea la ŋu. Anyigba fe nɔnɔmetata nogoo aɖe kple xexemedukɔwo fe nɔnɔmetata aɖewo siwo woxatsa ɖi la te ɖe nuŋlɔkpea ŋu. Eye gamlekpui aɖe le dzogoea dzi.
Esi wona zikpui mí eye míebɔbɔ nɔ anyi ɖe sukuviawo ŋgɔ la, wofɔ ŋku ɖe mía dzi henɔ mɔ kpɔm vevie be yewoase nu si ta míeva ɖo. Nufiala la yɔ sukuxɔ ɖe sia ɖe me viwo va efe kplɔ̃ ŋu, eye wòbia gbe wo ku ɖe sukudɔdeasi si wòna wo le ŋkeke si do ŋgɔ dzi la ŋu. Dzi dzɔ mí ŋutɔ esi nufialaa bia nya ɖeviawo tso nusɔsrɔ̃ aɖe si ku ɖe Switzerland Towo ŋu la ŋu. Nufiagbalẽawo tsi, eya ta nufialaa bia mí be, ɖe Switzerland dukɔa gakpɔtɔ le abe ale si agbalẽa ɖɔe ene hã. Ðe nyiwo gakpɔtɔ yia gbeɖufe le toawo tame le dzomeŋɔlia, eye ɖe sno gadzana ɖe toawo dzia? Esi míetsɔ míafe foto siwo le amadede vovovowo me, siwo me totame siwo yɔ fũu kple sno dze le la fiae eye wòtsɔe sɔ kple esiwo le nufiagbalẽa me, siwo ya le amadede yibɔ kple ɣi me la, ewɔ nuku nɛ eye wòdo dzidzɔ nɛ ŋutɔ.
Nufialaa srɔ̃, si nye efe kpeɖeŋutɔ le nufiafia me la bia nya si amewo lɔ̃a biabia la be, “Ðe miate ŋu adzi ha wòade dzia?” Míeɖo eŋu be míate ŋui o. Ke hã, esi míenya ale si Amishiawo tea ŋu dzia ha wòdea dzi ta la, míebia be woadzi ha ɖeka na mí. Wodzi haa na mí, eye míafe nu ku esi míenɔ to ɖom esime ame 40 la katã tsɔ gbe ɖeka nɔ ha dzim abe hadziha ene. Emegbe nufialaa ɖe asi le ɖeviawo ŋu be woado aɖafe fefe vie.
Azɔ nufialaa srɔ̃ bia tso mía si be míadzi ha aɖe na yewo. Esi wònye be míetsɔ mía de fe ha aɖewo, siwo le Switzerlandtɔwo fe gbetagbe si wodona le Germany me ɖe asi ta la, míelɔ̃. Nya sia kaka ɖe ɖeviawo dome, eye le aɖabafofo ʋɛ aɖewo ko me la, sukuviawo katã trɔ va sukuxɔa me. Míetsi tsitre ɖe wo ŋgɔ, eye míedzi ha na wo ale si míate ŋui.
Emegbe wokpe mí be míaɖaɖu ŋdɔnu kple Amishiawo fe fome aɖe si me ame 12 le. Woɖo kplɔ̃ legbee aɖe si dzi nuɖuɖu viviwo yɔ fũu—anagoteba, halã, bli, abolo, nyinotsi babla, numiemie ɖuɖuawo, akpɔnɔ viviwo, kple numeɖenu bubuwo. Hafi míadze nua ɖuɖu gɔme la, ame sia ame ŋutɔ do gbe ɖa le ta me. Esi ame sia ame ka efe nuɖuɖua eye míenɔ nua ɖum la, míenɔ dze ɖom tso Switzerland, du si me wo tɔgbuiwo tso la ŋu, eye woɖo dze tso wofe agbenɔnɔ kple agbledede ŋu na mí. Ðeviawo nɔ dalĩ dom henɔ nu kom enuenu le nua ɖuɣi katã. Esi ame sia ame ɖu nu vɔ la, wogado gbe ɖa, eye emae nye dzesi be ɖeviawo ate ŋu atso le kplɔ̃a ŋu—gake menye be woaɖafe o. Dɔdeasi le wo dometɔ ɖe sia ɖe si ku ɖe nuɖukplɔ̃a dzi dzadzraɖo kple agbakɔklɔ ŋu, eye esia fia be ele be woaɖadu tsi gbã ahaɖoe dzo dzi hafi atsɔe aklɔ agba.
Esi ɖeviawo nɔ agba klɔm la, wo dzilawo kpe mí be míava wɔ ɖeka kpli yewo le akpata me. Zikpui bɔbɔewo menɔ xɔa me o, gake míenɔ atiklɛwo dzi heɖe dzi ɖi. Woɖe Germanygbe me Biblia tsitsi aɖe tso aɖaka aɖe me, eye abe ale si Amish fomewo wɔna ɖaa ene la, etefe medidi hafi míete dze tuameɖowo ɖoɖo tso mawusubɔsubɔ ŋu o. Nu kae nye Yehowa Mawu fe tameɖoɖo na anyigba la kple amefomea? Nu kae Yesu wɔnɛ esi wògblɔ be ame fafawo anyi anyigba la dome? Ðe Mawu ɖoe ŋutɔŋutɔ be yeawɔ funyafunya ame vɔ̃ɖiwo le dzo mavɔ me tegbea? Ame kawoe le wɔwɔm ɖe se si Yesu de be woaɖe gbefã nya nyuia na anyigba dzi dukɔwo katã la dzi? Biabia siawo—kple bubu geɖewo—me dzodzro kple ame siwo tsɔ ɖe le mawusubɔsubɔnyawo me, siwo ŋutɔ si Biblia le la do dzidzɔ na mí ŋutɔ.
Fifia míeɖoa ŋku míafe mɔzɔzɔ sia, si kplɔ mí yi blema, si me nutefekpɔkpɔ dodzidzɔnamewo su mía si le la, dzi kple dzidzɔ. Míele mɔ kpɔm hele gbe dom ɖa be dze siwo míeɖo kple Switzerlandtɔwo fe gbetagbe si wodona le Germany la dola siawo nawɔe be wo dometɔ geɖe nava se nya nyuia, gake menye esia ɖeɖe ko o, ke woaɖe mɔ hã be nyatefea ŋuti sidzedze vavãtɔ si le Mawu fe Nya, Biblia la, me nage ɖe wofe dziwo me.